title: 2017 m. rugpjūčio 4 d. Tarybos sprendimas (BUSP) 2017/1418, kuriuo iš dalies keičiamas Sprendimas 2014/145/BUSP dėl ribojamųjų priemonių, taikytinų atsižvelgiant į veiksmus, kuriais kenkiama Ukrainos teritoriniam vientisumui, suverenitetui ir nepriklausomybei arba į juos kėsinamasi

text:
4.8.2017

               LT

               Europos Sąjungos oficialusis leidinys

               LI 203/5

         TARYBOS SPRENDIMAS (BUSP) 2017/1418
   2017 m. rugpjūčio 4 d.
   kuriuo iš dalies keičiamas Sprendimas 2014/145/BUSP dėl ribojamųjų priemonių, taikytinų atsižvelgiant į veiksmus, kuriais kenkiama Ukrainos teritoriniam vientisumui, suverenitetui ir nepriklausomybei arba į juos kėsinamasi
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 29 straipsnį,
   atsižvelgdama į 2014 m. kovo 17 d. Tarybos sprendimą 2014/145/BUSP dėl ribojamųjų priemonių, taikytinų atsižvelgiant į veiksmus, kuriais kenkiama Ukrainos teritoriniam vientisumui, suverenitetui ir nepriklausomybei arba į juos kėsinamasi (1), ypač į jo 3 straipsnio 1 dalį,
   atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
   kadangi:

               (1)

               2014 m. kovo 17 d. Taryba priėmė Sprendimą 2014/145/BUSP;

               (2)

               Taryba, vadovaudamasi Sąjungos vykdoma Krymo ir Sevastopolio neteisėtos aneksijos nepripažinimo politika, uždraudė tiekti infrastruktūros projektų kūrimui, įsigijimui ar plėtojimui svarbiuose sektoriuose, įskaitant energetikos sektorių, Kryme ir Sevastopolyje skirtą bazinę įrangą;

               (3)

               dujų turbinos – esminis elementas plėtojant naujas jėgaines Kryme – tiekiamos iš Rusijos pažeidžiant sutartines nuostatas dėl pirminio turbinų pardavimo; jas Rusijai pardavė Sąjungoje įsisteigusi bendrovė;

               (4)

               tų jėgainių paskirtis – užtikrinti nepriklausomą energijos tiekimą į Krymą ir Sevastopolį, tokiu būdu remiant jų atskyrimą nuo Ukrainos ir kenkiant Ukrainos teritoriniam vientisumui, suverenitetui ir nepriklausomybei. Be to, tokiais veiksmais kenkiama Sąjungos vykdomai Krymo ir Sevastopolio neteisėtos aneksijos nepripažinimo politikai;

               (5)

               atsižvelgiant į tai, kas išdėstyta pirmiau, į Sprendimo 2014/145/BUSP priede pateiktą asmenų, subjektų ir organizacijų, kuriems taikomos ribojamosios priemonės, sąrašą turėtų būti įtraukti papildomi asmenys, subjektai ir organizacijos;

               (6)

               Sprendimo 2014/145/BUSP priedas turėtų būti atitinkamai iš dalies pakeistas,

         PRIĖMĖ ŠĮ SPRENDIMĄ:
   1 straipsnis
   Šio sprendimo priede išvardyti asmenys ir subjektai įtraukiami į Sprendimo 2014/145/BUSP priede pateiktą sąrašą.
   2 straipsnis
   Šis sprendimas įsigalioja jo paskelbimo Europos Sąjungos oficialiajame leidinyje dieną.

      Priimta Briuselyje 2017 m. rugpjūčio 4 d.

            Tarybos vardu

            Pirmininkas

         M. MAASIKAS

      (1)  OL L 78, 2014 3 17, p. 16.

      PRIEDAS

         1 straipsnyje nurodytų asmenų ir subjektų sąrašas

      I.   Asmenys

                  Vardas, pavardė

                  Identifikuojamoji informacija

                  Motyvai

                  Įtraukimo į sąrašą data

                  158.

                  Andrey Vladimirovich CHEREZOV (TSCHERESOW)
                  Черезов, Андрей Владимирович

                  Rusijos Federacijos energetikos ministro pavaduotojas.
                  Gimimo data: 1967 10 12
                  Gimimo vieta: Salair (Salairas), Kemerovskaya Oblast (Kemerovo sritis)

                  Dalijasi atsakomybe už sprendimą perduoti dujų turbinas, kurias bendrovė „Siemens Gas Turbine Technologies OOO“ pristatė bendrovei OAO „VO Technopromexport“, kad jos būtų įrengtos Kryme. Šiuo sprendimu padedama užtikrinti nepriklausomą energijos tiekimą Krymui ir Sevastopoliui, tokiu būdu remiant jų atskyrimą nuo Ukrainos, ir kenkiama Ukrainos teritoriniam vientisumui, suverenitetui ir nepriklausomybei.

                  2017 8 4

                  159.

                  Evgeniy Petrovich GRABCHAK
                  Грабчак, Евгений Петрович

                  Rusijos Federacijos energetikos ministerijos departamento vadovas.
                  Gimimo data: 1981 07 18
                  Gimimo vieta: Ust-Labinsk (Ust Labinskas), Krasnodar Region (Krasnodaro kraštas)

                  Rusijos Federacijos energetikos ministerijoje atsakingas už elektros energijos projektų plėtojimą Kryme. Šiais projektais padedama užtikrinti nepriklausomą energijos tiekimą Krymui ir Sevastopoliui, tokiu būdu remiant jų atskyrimą nuo Ukrainos, ir kenkiama Ukrainos teritoriniam vientisumui, suverenitetui ir nepriklausomybei.

                  2017 8 4

                  160.

                  Sergey Anatolevich TOPOR-GILKA
                  Топор-Гилка, Сергей Анатольевич

                  OAO „VO TPE“ generalinis direktorius iki jos bankroto, OOO „VO TPE“ generalinis direktorius.
                  Gimimo data: 1970 02 17

                  Eidamas OOO „VO TPE“ generalinio direktoriaus pareigas vadovavo deryboms su bendrove „Siemens Gas Turbine Technologies OOO“ dėl dujų turbinų įsigijimo ir pristatymo į jėgainę Tamanėje (Krasnodaro kraštas, Rusijos Federacija). Buvo atsakingas už dujų turbinų perdavimą į Krymą. Taip padedama užtikrinti nepriklausomą energijos tiekimą Krymui ir Sevastopoliui, tokiu būdu remiant jų atskyrimą nuo Ukrainos, ir kenkiama Ukrainos teritoriniam vientisumui, suverenitetui ir nepriklausomybei.

                  2017 8 4

            II.   Subjektai

                  Pavadinimas

                  Identifikuojamoji informacija

                  Motyvai

                  Įtraukimo į sąrašą data

                  38.

                  OAO „VO Technopromexport“ (OAO „VO TPE“)
                  Dar žinoma kaip: Open Joint Stock Company (atviroji akcinė bendrovė) „Foreign Economic Association“„Technopromexport“
                  Открытое акционерное общество Внешнеэкономическое объединение Технопромэкспорт

                  Adresas: 119019, Moscow, Novyi Arbat str., 15, building 2
                  Registracijos data: 1992 07 27
                  Valstybinės registracijos numeris: 1067746244026
                  Mokesčių mokėtojo identifikacinis numeris: 7705713236

                  Bendrovė OAO „VO TPE“, kuri yra susitariančioji šalis su bendrove „Siemens Gas Turbine Technologies OOO“, įsigijo dujų turbinas, kurios, kaip buvo pranešta, buvo skirtos jėgainei Tamanėje (Krasnodaro kraštas, Rusijos Federacija), ir kaip rangovas buvo atsakinga už šių dujų turbinų perdavimą bendrovei OOO „VO TPE“, o ši savo ruožtu perdavė jas, kad jos būtų įrengtos Kryme. Taip padedama užtikrinti nepriklausomą energijos tiekimą Krymui ir Sevastopoliui, tokiu būdu remiant jų atskyrimą nuo Ukrainos, ir kenkiama Ukrainos teritoriniam vientisumui, suverenitetui ir nepriklausomybei.

                  2017 8 4

                  39.

                  OOO „VO Technopromexport“ (OOO „VO TPE“)
                  Dar žinoma kaip: Limited Liability Company (ribotos atsakomybės bendrovė) „Foreign Economic Association“„Technopromexport“
                  Общество с ограниченной ответственностью „Внешнеэкономическое объединение Технопромэкспорт“

                  Adresas: 119019, Moscow, Novyi Arbat str., 15, building 2
                  Registracijos data: 2014 05 08
                  Valstybinės registracijos numeris: 1147746527279
                  Mokesčių mokėtojo identifikacinis numeris: 7704863782e

                  Dabartinė dujų turbinų, kurias bendrovė „Siemens Gas Turbine Technologies OOO“ iš pradžių pristatė bendrovei OAO „VO TPE“, savininkė. OOO „VO TPE“ perdavė dujų turbinas, kad jos būtų įrengtos Kryme. Taip padedama užtikrinti nepriklausomą energijos tiekimą Krymui ir Sevastopoliui, tokiu būdu remiant jų atskyrimą nuo Ukrainos, ir kenkiama Ukrainos teritoriniam vientisumui, suverenitetui ir nepriklausomybei.

                  2017 8 4

                  40.

                  ZAO Interavtomatika (IA)
                  Dar žinoma kaip: ЗАО „Интеравтоматика“, CJSC „Interavtomatika“

                  Adresas: 115280, Moscow, Avtozavodskaya st., 14.
                  Registracijos data: 1994 01 31
                  Valstybinės registracijos numeris: 1037739044111
                  Mokesčių mokėtojo identifikacinis numeris: 7725056162

                  Bendrovė, kuri specializuojasi jėgainių kontrolės ir komunikacijos sistemų srityje ir kuri yra sudariusi sutartis dėl projektų, susijusių su jėgainių statyba ir dujų turbinų įrengimu Sevastopolyje ir Simferopolyje. Taip padedama užtikrinti nepriklausomą energijos tiekimą Krymui ir Sevastopoliui, tokiu būdu remiant jų atskyrimą nuo Ukrainos, ir kenkiama Ukrainos teritoriniam vientisumui, suverenitetui ir nepriklausomybei.

                  2017 8 4


title: 2008/573/EB: 2008 m. liepos 8 d. Tarybos sprendimas dėl Regionų komiteto Latvijai atstovaujančių nario ir pakaitinio nario skyrimo

text:
11.7.2008

               LT

               Europos Sąjungos oficialusis leidinys

               L 183/36

      TARYBOS SPRENDIMAS

   2008 m. liepos 8 d.
   dėl Regionų komiteto Latvijai atstovaujančių nario ir pakaitinio nario skyrimo
   (2008/573/EB)
   EUROPOS SĄJUNGOS TARYBA,
   atsižvelgdama į Europos Bendrijos steigimo sutartį, ypač į jos 263 straipsnį,
   atsižvelgdama į Latvijos Vyriausybės pasiūlymą,
   kadangi:

               1)

               2006 m. sausio 24 d. Taryba priėmė Sprendimą 2006/116/EB dėl Regionų komiteto narių ir pakaitinių narių skyrimo laikotarpiui nuo 2006 m. sausio 26 d. iki 2010 m. sausio 25 d. (1)

               2)

               Pasibaigus Edgars ZALĀNS įgaliojimams tapo laisva viena nario vieta. Paskyrus Indra RASSA Regionų komiteto nare, tapo laisva viena pakaitinio nario vieta,

         NUSPRENDĖ:
   1 straipsnis
   Likusiam kadencijos laikui iki 2010 m. sausio 25 d. Regionų komiteto:

               a)

               nare skiriama:

                           —

                           Indra RASSA, Saldus rajono savivaldybės pirmininkė ir Nīgrandes vietos savivaldybės pirmininkė,

                     ir

               b)

               pakaitiniu nariu skiriamas:

                           —

                           Janis RAŠČEVSKIS, Jēkabpils rajono savivaldybės pirmininkas ir Saukus vietos savivaldybės pirmininkas.

         2 straipsnis
   Šis sprendimas įsigalioja jo priėmimo dieną.

      Priimta Briuselyje, 2008 m. liepos 8 d.

            Tarybos vardu

            Pirmininkė

         C. LAGARDE

      (1)  OL L 56, 2006 2 25, p. 75.


title: 2010/450/CFSP: 2010 m. rugpjūčio 11 d. Tarybos sprendimas 2010/450/BUSP dėl Europos Sąjungos specialiojo įgaliotinio Sudane paskyrimo

text:
12.8.2010

               LT

               Europos Sąjungos oficialusis leidinys

               L 211/42

         TARYBOS SPRENDIMAS 2010/450/BUSP
   2010 m. rugpjūčio 11 d.
   dėl Europos Sąjungos specialiojo įgaliotinio Sudane paskyrimo
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 28 straipsnį, 31 straipsnio 2 dalį ir 33 straipsnį,
   atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
   kadangi:

               (1)

               2005 m. liepos 18 d. Taryba priėmė Bendruosius veiksmus 2005/556/BUSP (1) dėl Europos Sąjungos specialiojo įgaliotinio (toliau – ES specialusis įgaliotinis) Sudane paskyrimo.

               (2)

               Rosalind MARSDEN turėtų būti paskirta ES specialiuoju įgaliotiniu Sudane nuo 2010 m. rugsėjo 1 d. iki 2011 m. rugpjūčio 31 d. Tačiau ES specialiojo įgaliotinio įgaliojimai gali būti atšaukti anksčiau, jeigu Sąjungos vyriausiajam įgaliotiniui užsienio reikalams ir saugumo politikai (toliau – vyriausiasis įgaliotinis) pasiūlius Taryba taip nusprendžia įsigaliojus sprendimui, kuriuo įsteigiama Europos išorės veiksmų tarnyba.

               (3)

               ES specialusis įgaliotinis vykdys savo įgaliojimus tokioje situacijoje, kuri gali pablogėti ir kurios metu gali būti pakenkta bendros užsienio ir saugumo politikos tikslams, nustatytiems Sutarties 21 straipsnyje,

         PRIĖMĖ ŠĮ SPRENDIMĄ:
   1 skyrius
   Paskyrimas
   Rosalind MARSDEN skiriama ES specialiuoju įgaliotiniu Sudane nuo 2010 m. rugsėjo 1 d. iki 2011 m. rugpjūčio 31 d. ES specialiojo įgaliotinio įgaliojimų terminas gali būti nutrauktas anksčiau, jei Taryba taip nuspręstų remdamasi vyriausiojo įgaliotinio pasiūlymu, įsigaliojus sprendimui, kuriuo įsteigiama Europos išorės veiksmų tarnyba.
   2 straipsnis
   Politikos tikslai
   ES specialiojo įgaliotinio įgaliojimai grindžiami Europos Sąjungos (toliau – ES arba Sąjunga) politikos tikslais Sudane, įgyvendinami bendradarbiaujant su Sudano šalimis, Afrikos Sąjunga (AS) ir Jungtinėmis Tautomis (JT) bei kitais nacionaliniais, regioniniais ir tarptautiniais suinteresuotaisiais subjektais, siekiant užtikrinti taikų perėjimo procesą pagal Visuotinį taikos susitarimą (VTS), įskaitant patikimų referendumų dėl Abyei ir dėl Pietų Sudano nepriklausomybės organizavimą 2011 m. sausio mėn. Tai apima aktyvias pastangas padėti visapusiškai ir laiku įgyvendinti VTS ir susitarimus po referendumų, remti institucijų kūrimą ir skatinti stabilumą, saugumą ir vystymąsi Pietų Sudane neatsižvelgiant į referendumo dėl nepriklausomybės rezultatus, saugumo didinimą ir palankesnių sąlygų konflikto Darfūre sprendimui sudarymą, teisingumo, susitaikymo ir pagarbos žmogaus teisėms skatinimą, įskaitant visapusišką bendradarbiavimą su Tarptautiniu baudžiamuoju teismu, ir galimybių teikti humanitarinę pagalbą visame Sudane gerinimą.
   3 straipsnis
   Įgaliojimai
   1.   Kad būtų pasiekti politikos tikslai, ES specialiajam įgaliotiniui suteikiami įgaliojimai:

               a)

               palaikyti ryšius su Sudano Vyriausybe, Pietų Sudano Vyriausybe, Darfūro ginkluotaisiais judėjimais bei kitomis Sudano šalimis, taip pat su pilietine visuomene ir nevyriausybinėmis organizacijomis, ir glaudžiai bendradarbiauti su AS ir JT siekiant Sąjungos politikos tikslų;

               b)

               propaguoti nuoseklų tarptautinį požiūrį į tai, kad Sudanas palaikytų glaudžius ryšius su AS, visų pirma su AS aukšto lygio įgyvendinimo komisija Sudane, JT, įskaitant glaudžias ir reguliarias konsultacijas su Jungtinių Tautų misija Sudane (UNMIS) bei AS ir JT jungtine operacija Darfūre (UNAMID), Tarpvyriausybine vystymosi reikalų agentūra (IGAD), Arabų valstybių lyga (LAS) ir regioniniais bei kitais svarbiais suinteresuotaisiais subjektais, įskaitant JAV specialųjį pasiuntinį;

               c)

               dalyvauti tarptautinio konsultacinio forumo veikloje siekiant įgyvendinti suderintas tarptautines pastangas sprendžiant Sudano klausimą;

               d)

               palaikyti aukšto lygio politinius ryšius su IGAD ir pagrindiniais regioniniais suinteresuotaisiais subjektais atsižvelgiant į tolesnius pokyčius įgyvendinant VTS ir jų poveikį Sudano integracijai regione, kad būtų aktyviai bendradarbiaujama su regiono šalimis ir svarbiausiomis Afrikos valstybėmis siekiant sustiprinti bendrą sutarimą dėl VTS įgyvendinimo, įskaitant pagarbą referendumo dėl Pietų Sudano nepriklausomybės rezultatams;

               e)

               remti bendro JT/AS tarpininko ir AS aukšto lygio įgyvendinimo komisijos Sudane darbą dedant tarptautines pastangas sudaryti palankesnes sąlygas ilgalaikiam Darfūro taikos susitarimui ir įdėmiai stebėti derybų procesą, kuriam padeda, inter alia, Kataro, Egipto, Libijos ir kitų šalių Vyriausybės;

               f)

               kovos su nebaudžiamumu Sudane ir pagarbos žmogaus teisėms, įskaitant vaikų ir moterų teises, srityse sekti padėtį ir palaikyti nuolatinius ryšius su Sudano valdžios institucijomis, Tarptautinio baudžiamojo teismo prokuroru, AS ir JT, visų pirma Vyriausiojo žmogaus teisių komisaro biuru ir žmogaus teisių stebėtojais regione;

               g)

               kai tik įmanoma, atstovauti Sąjungai VTS vertinimo komisijoje;

               h)

               nepažeidžiant ES rinkimų stebėjimo misijų nepriklausomumo aktyviai padėti ateityje rengiant ir siunčiant rinkimų stebėjimo misijas į Sudaną bei skatinti tolesnę veiklą įgyvendinant pateiktas rekomendacijas; ir

               i)

               aktyviai prisidėti formuojant būsimą ES strategiją ir nustatant jos įsipareigojimus pasibaigus VTS galiojimui, be kita ko, skatinant konstruktyvius Chartumo ir Džubos santykius neatsižvelgiant į referendumų rezultatus.

         2.   Vykdydamas savo įgaliojimus, ES specialusis įgaliotinis, inter alia:

               a)

               konsultuoja ir teikia ataskaitas nustatant ES pozicijas tarptautiniuose forumuose, kad būtų aktyviai skatinamas ir stiprinamas nuoseklus ES politikos požiūris Sudano atžvilgiu;

               b)

               nuolat apžvelgia visą Europos Sąjungos veiklą ir glaudžiai bendradarbiauja su Sąjungos delegacija Chartume ir Sąjungos delegacija AS Adis Abeboje;

               c)

               remia politinį procesą ir veiklą, susijusią su VTS įgyvendinimu, bei derybas dėl susitarimų, reikalingų laikotarpiu po referendumų, taip pat pastangas institucijų kūrimo Pietų Sudane srityje;

               d)

               prisideda prie ES politikos, susijusios su JT Saugumo Tarybos rezoliucijomis (JT ST rezoliucija) 1325 (2000) ir 1820 (2008) dėl moterų, taikos ir saugumo, įgyvendinimo, be kita ko stebėdamas naujausius pokyčius šioje srityje ir teikdamas apie tai ataskaitas; ir

               e)

               stebi, kaip Sudano šalys laikosi atitinkamų JT ST rezoliucijų, pirmiausia 1556 (2004), 1564 (2004), 1590 (2005), 1591 (2005), 1593 (2005), 1612 (2005), 1663 (2006), 1672 (2006), 1679 (2006), 1769 (2007), 1778 (2007), 1881 (2009), 1882 (2009), 1891 (2009), 1919 (2010), ir praneša apie tai.

         4 straipsnis
   Įgaliojimų įgyvendinimas
   1.   ES specialusis įgaliotinis yra atsakingas už įgaliojimų įgyvendinimą; jo veiklą prižiūri vyriausiasis įgaliotinis.
   2.   Politinis ir saugumo komitetas (toliau – PSK) palaiko ypatingus ryšius su ES specialiuoju įgaliotiniu, o su Taryba bendraujama pirmiausia pasitelkus šį komitetą. PSK teikia ES specialiajam įgaliotiniui strategines konsultacijas ir politines nuorodas pagal jo įgaliojimus, nepažeisdamas vyriausiojo įgaliotinio įgaliojimų.
   5 straipsnis
   Finansavimas
   1.   Su ES specialiojo įgaliotinio įgaliojimų vykdymu nuo 2010 m. rugsėjo 1 d. iki 2011 m. rugpjūčio 31 d. susijusioms išlaidoms padengti skiriama orientacinė finansavimo suma yra 1 820 000 EUR.
   2.   Išlaidos tvarkomos pagal Sąjungos bendrajam biudžetui taikomas procedūras ir taisykles.
   3.   Išlaidos tvarkomos pagal ES specialiojo įgaliotinio ir Komisijos sudarytą sutartį. Už visas išlaidas ES specialusis įgaliotinis atsiskaito Komisijai.
   6 straipsnis
   Darbuotojų grupės struktūra ir sudėtis
   1.   Neviršydamas savo įgaliojimų ir turimų atitinkamų finansinių išteklių, ES specialusis įgaliotinis sudaro savo darbuotojų grupę. Į darbuotojų grupę įtraukiami darbuotojai, turintys profesinės patirties konkrečiose politikos srityse, kaip reikalaujama įgaliojimuose. ES specialusis įgaliotinis nedelsdamas praneša Tarybai ir Komisijai apie savo darbuotojų grupės sudėtį.
   2.   Valstybės narės ir Sąjungos institucijos gali pasiūlyti komandiruoti darbuotojus dirbti su ES specialiuoju įgaliotiniu. Atlyginimą personalui, kurį valstybė narė ar Sąjungos institucija komandiruoja dirbti su ES specialiuoju įgaliotiniu, moka atitinkamai ta valstybė narė arba Sąjungos institucija. Valstybių narių į Tarybos Generalinį sekretoriatą komandiruoti ekspertai taip pat gali būti priskirti ES specialiajam įgaliotiniui. Pagal sutartį pasamdyti kitų šalių darbuotojai turi turėti valstybės narės pilietybę.
   3.   Visi komandiruoti darbuotojai administraciniu požiūriu lieka pavaldūs siunčiančiajai valstybei narei arba Sąjungos institucijai ir vykdo savo pareigas bei veikia ES specialiojo įgaliotinio įgaliojimų labui.
   4.   Chartume ir Džuboje lieka ES specialiojo įgaliotinio biurai, kuriuos sudaro patarėjas politiniais klausimais ir būtinas administracinis bei logistikos personalas. Vykdant 3 straipsnyje nurodytus įgaliojimus taip pat gali būti įsteigtas poskyris Darfūre, jei Chartumo ir Džubos biurai negali suteikti visos reikiamos paramos ES specialiojo įgaliotinio personalui, dislokuotam Darfūro regione.
   7 straipsnis
   ES specialiojo įgaliotinio ir jo personalo privilegijos ir imunitetai
   Atitinkamai su priimančiąja (-iosiomis) šalimi (-imis) susitariama dėl ES specialiojo įgaliotinio misijos ir jo personalo narių užduočių įvykdymui ir sklandžiam darbui užtikrinti būtinų privilegijų, imunitetų ir papildomų garantijų. Valstybės narės ir Komisija tam teikia visą reikalingą paramą.
   8 straipsnis
   ES įslaptintos informacijos saugumas
   ES specialusis įgaliotinis ir jo grupės nariai laikosi saugumo principų ir būtiniausių standartų, nustatytų 2001 m. kovo 19 d. Tarybos sprendimu 2001/264/EB dėl Tarybos saugumo nuostatų patvirtinimo (2), visų pirma dirbdami su ES įslaptinta informacija.
   9 straipsnis
   Galimybė susipažinti su informacija ir logistinė parama
   1.   Valstybės narės, Komisija ir Tarybos Generalinis sekretoriatas užtikrina, kad ES specialiajam įgaliotiniui būtų sudaryta galimybė susipažinti su visa reikiama informacija.
   2.   Prireikus Sąjungos delegacija ir (arba) valstybės narės teikia logistinę paramą regione.
   10 straipsnis
   Saugumas
   ES specialusis įgaliotinis, laikydamasis Sąjungos politikos dėl personalo, dislokuoto už Sąjungos ribų vykdyti veiksmus pagal Sutarties V antraštinę dalį, saugumo, neviršydamas savo įgaliojimų ir atsižvelgdamas į saugumo padėtį jo atsakomybei priskirtoje geografinėje teritorijoje, imasi visų praktiškai įgyvendinamų priemonių tiesiogiai sau pavaldaus personalo saugumui užtikrinti, visų pirma:

               a)

               sudarydamas Tarybos Generalinio sekretoriato gairėmis pagrįstą konkrečios misijos saugumo planą, į jį įtraukdamas konkrečios misijos fizines, organizacines ir procedūrines saugumo priemones, reglamentuojančias saugaus personalo atvykimo į misijos teritoriją ir judėjimo toje teritorijoje valdymą, o taip pat saugumo incidentų valdymą ir įskaitant misijos nenumatytų atvejų bei evakuacijos planą;

               b)

               užtikrindamas, kad visi už Sąjungos ribų dislokuoti personalo nariai būtų apdrausti didelės rizikos draudimu, būtinu dėl misijos teritorijoje esančių sąlygų;

               c)

               užtikrindamas, kad prieš atvykstant arba atvykus į misijos teritoriją būtų organizuotas visų jo darbuotojų grupės narių, kurie turi būti dislokuoti už Sąjungos ribų, įskaitant vietoje pasamdytus darbuotojus, atitinkamas mokymas saugumo klausimais, atsižvelgiant į Tarybos Generalinio sekretoriato nustatytą rizikos lygį misijos teritorijoje;

               d)

               užtikrindamas, kad būtų įgyvendinamos visos sutartos rekomendacijos, pateiktos remiantis reguliariais saugumo įvertinimais, ir vyriausiajam įgaliotiniui, Tarybai bei Komisijai raštu būtų teikiamos jų įgyvendinimo ir kitų saugumo klausimų ataskaitos, sudarančios laikotarpio vidurio ir įgaliojimų vykdymo ataskaitų dalį.

         11 straipsnis
   Ataskaitos
   1.   ES specialusis įgaliotinis vyriausiajam įgaliotiniui ir PSK reguliariai teikia ataskaitas žodžiu ir raštu. ES specialusis įgaliotinis taip pat prireikus teikia ataskaitas Tarybos darbo grupėms. Reguliariai teikiamos ataskaitos raštu platinamos per COREU tinklą. Vyriausiajam įgaliotiniui ar PSK rekomendavus, ES specialusis įgaliotinis gali teikti ataskaitas Užsienio reikalų tarybai.
   2.   ES specialusis įgaliotinis reguliariai teikia ataskaitas PSK apie padėtį Darfūre ir visame Sudane.
   12 straipsnis
   Koordinavimas
   1.   ES specialusis įgaliotinis skatina bendrą Sąjungos politinių veiksmų koordinavimą. Jis padeda užtikrinti, kad visos Sąjungos priemonės veiksmų vietoje būtų naudojamos suderintai siekiant Sąjungos politikos tikslų. ES specialiojo įgaliotinio veiksmai derinami su Komisijos bei kitų tame regione veikiančių ES specialiųjų įgaliotinių veiksmais. ES specialusis įgaliotinis reguliariai informuoja valstybių narių atstovybes ir Sąjungos delegacijas.
   2.   Veiksmų vietoje glaudus ryšys palaikomas su Sąjungos delegacijų vadovais, įskaitant Chartume ir Adis Abeboje, ir valstybių narių atstovybių vadovais. Jie deda visas įmanomas pastangas padėdami ES specialiajam įgaliotiniui vykdyti savo įgaliojimus. ES specialusis įgaliotinis taip pat palaiko ryšius su kitais tarptautiniais ir regioniniais dalyviais šioje srityje.
   13 straipsnis
   Peržiūra
   Šio sprendimo įgyvendinimas ir jo suderinamumas su kita Sąjungos veikla regione yra nuolat peržiūrimi. 2011 m. vasario mėn. pabaigoje ES specialusis įgaliotinis pateikia vyriausiajam įgaliotiniui, Tarybai ir Komisijai pažangos ataskaitą, o pasibaigus įgaliojimų terminui – išsamią įgaliojimų vykdymo ataskaitą.
   14 straipsnis
   Įsigaliojimas
   Šis sprendimas įsigalioja jo priėmimo dieną.

      Priimta Briuselyje 2010 m. rugpjūčio 11 d.

            Tarybos vardu

            Pirmininkas

         S. VANACKERE

      (1)  OL L 188, 2005 7 20, p. 43.

      (2)  OL L 101, 2001 4 11, p. 1.


title: 2016 m. balandžio 28 d. Europos Parlamento sprendimas (ES) 2016/1484 dėl aštuntojo, devintojo, dešimtojo ir vienuoliktojo Europos plėtros fondų 2014 finansinių metų biudžeto įvykdymo patvirtinimo

text:
14.9.2016

               LT

               Europos Sąjungos oficialusis leidinys

               L 246/163

         EUROPOS PARLAMENTO SPRENDIMAS (ES) 2016/1484
   2016 m. balandžio 28 d.
   dėl aštuntojo, devintojo, dešimtojo ir vienuoliktojo Europos plėtros fondų 2014 finansinių metų biudžeto įvykdymo patvirtinimo
   EUROPOS PARLAMENTAS,

               —

               atsižvelgdamas į aštuntojo, devintojo, dešimtojo ir vienuoliktojo Europos plėtros fondų 2014 finansinių metų finansines ataskaitas ir įplaukų bei išlaidų ataskaitas (COM(2015) 379 – C8-0248/2015),

               —

               atsižvelgdamas į finansinę informaciją apie Europos plėtros fondus (COM(2015) 295),

               —

               atsižvelgdamas į Audito Rūmų 2014 finansinių metų iš aštuntojo, devintojo, dešimtojo ir vienuoliktojo Europos plėtros fondų finansuojamos veiklos metinę ataskaitą kartu su Komisijos atsakymais (1),

               —

               atsižvelgdamas į Audito Rūmų pagal Sutarties dėl Europos Sąjungos veikimo 287 straipsnį pateiktą 2014 finansinių metų sąskaitų patikimumo ir pagal jas atliktų operacijų teisėtumo ir tvarkingumo patikinimo pareiškimą (2),

               —

               atsižvelgdamas į 2016 m. vasario 12 d. Tarybos rekomendacijas dėl patvirtinimo, kad Komisija įvykdė Europos plėtros fondų 2014 finansinių metų operacijas (05219/2016 – C8-0036/2016, 05220/2016 – C8-0037/2016, 05223/2016 – C8-0038/2016, 05224/2016 – C8-0039/2016),

               —

               atsižvelgdamas į Komisijos ataskaitą dėl tolesnių veiksmų, susijusių su 2013 finansinių metų biudžeto įvykdymo patvirtinimu (COM(2015) 505), ir į prie jos pridėtus Komisijos tarnybų darbinius dokumentus (SWD(2015) 194 ir SWD(2015) 195),

               —

               atsižvelgdamas į 2000 m. birželio 23 d. (3) Kotonu pasirašytą ir 2010 m. birželio 22 d. (4) Uagadugu (Burkina Fasas) iš dalies pakeistą Afrikos, Karibų jūros bei Ramiojo vandenyno grupės valstybių (AKR) ir Europos bendrijos bei jos valstybių narių partnerystės susitarimą,

               —

               atsižvelgdamas į 2013 m. lapkričio 25 d. Tarybos sprendimą 2013/755/ES dėl užjūrio šalių bei teritorijų ir Europos bendrijos asociacijos (Užjūrio asociacijos sprendimas) (5),

               —

               atsižvelgdamas į Taryboje posėdžiavusių valstybių narių vyriausybių atstovų 1995 m. gruodžio 20 d. vidaus susitarimo dėl Bendrijos paramos finansavimo ir administravimo pagal ketvirtosios AKR ir EB konvencijos antrąjį finansinį protokolą (6) 33 straipsnį,

               —

               atsižvelgdamas į Taryboje posėdžiavusių valstybių narių vyriausybių atstovų 2000 m. rugsėjo 18 d. vidaus susitarimo dėl Bendrijos paramos finansavimo ir administravimo pagal 2000 m. birželio 23 d. Kotonu (Beninas) pasirašyto Afrikos, Karibų jūros bei Ramiojo vandenyno valstybių ir Europos bendrijos bei jos valstybių narių partnerystės susitarimo finansinį protokolą ir dėl finansinės paramos skyrimo užjūrio šalims ir teritorijoms, kurioms taikoma EB sutarties ketvirta dalis (7), 32 straipsnį,

               —

               atsižvelgdamas į Taryboje posėdžiavusių valstybių narių vyriausybių atstovų 2006 m. liepos 17 d. vidaus susitarimo dėl Bendrijos pagalbos finansavimo pagal 2008–2013 m. daugiametę finansinę programą vadovaujantis AKR ir EB partnerystės susitarimu ir dėl finansinės pagalbos skyrimo užjūrio šalims ir teritorijoms, kurioms taikoma EB sutarties ketvirta dalis (8), 11 straipsnį,

               —

               atsižvelgdamas į Taryboje posėdžiavusių Europos Sąjungos valstybių narių vyriausybių atstovų 2013 m. birželio 24 ir 26 d. vidaus susitarimo dėl Europos Sąjungos pagalbos finansavimo pagal 2014–2020 m. daugiametę finansinę programą vadovaujantis AKR ir ES partnerystės susitarimu ir dėl finansinės paramos skyrimo užjūrio šalims ir teritorijoms, kurioms taikoma Sutarties dėl Europos Sąjungos veikimo ketvirtoji dalis (9), 11 straipsnį,

               —

               atsižvelgdamas į Sutarties dėl Europos Sąjungos veikimo 319 straipsnį,

               —

               atsižvelgdamas į 1998 m. birželio 16 d. Finansinio reglamento, taikomo bendradarbiavimui finansuojant plėtrą pagal ketvirtąją AKR ir EB konvenciją (10), 74 straipsnį,

               —

               atsižvelgdamas į 2003 m. kovo 27 d. Finansinio reglamento, taikomo devintajam Europos plėtros fondui (11), 119 straipsnį,

               —

               atsižvelgdamas į 2008 m. vasario 18 d. Tarybos reglamento (EB) Nr. 215/2008 dėl dešimtajam Europos plėtros fondui taikomo finansinio reglamento (12) 50 straipsnį,

               —

               atsižvelgdamas į 2015 m. kovo 2 d. Tarybos reglamento (ES) 2015/323 dėl 11-ajam Europos plėtros fondui taikomo finansinio reglamento (13) 48 straipsnį,

               —

               atsižvelgdamas į Darbo tvarkos taisyklių 93 straipsnį, 94 straipsnio trečią įtrauką ir V priedą,

               —

               atsižvelgdamas į Biudžeto kontrolės komiteto pranešimą ir į Vystymosi komiteto nuomonę (A8–0137/2016),

               1.

               patvirtina Komisijai, kad aštuntojo, devintojo, dešimtojo ir vienuoliktojo Europos plėtros fondų 2014 finansinių metų biudžetas įvykdytas;

               2.

               paveda Pirmininkui perduoti šį sprendimą Tarybai, Komisijai, Audito Rūmams ir Europos investicijų bankui ir pasirūpinti, kad jis būtų paskelbtas Europos Sąjungos oficialiajame leidinyje (L serijoje).

            Pirmininkas

         Martin SCHULZ

            Generalinis sekretorius

         Klaus WELLE

      (1)  OL C 373, 2015 11 10, p. 289.

      (2)  OL C 379, 2015 11 13, p. 124.

      (3)  OL L 317, 2000 12 15, p. 3.

      (4)  OL L 287, 2010 11 4, p. 3.

      (5)  OL L 344, 2013 12 19, p. 1.

      (6)  OL L 156, 1998 5 29, p. 108.

      (7)  OL L 317, 2000 12 15, p. 355.

      (8)  OL L 247, 2006 9 9, p. 32.

      (9)  OL L 210, 2013 8 6, p. 1.

      (10)  OL L 191, 1998 7 7, p. 53.

      (11)  OL L 83, 2003 4 1, p. 1.

      (12)  OL L 78, 2008 3 19, p. 1.

      (13)  OL L 58, 2015 3 3, p. 17.


title: 1993 m. gruodžio 16 d. Tarybos sprendimas dėl Asmeninių kelių transporto priemonių laikinojo įvežimo muitinės konvencijos sudarymo (1954 m.) ir Jungtinių Tautų 1993 m. liepos 2 d. rezoliucijos dėl laikinojo įvežimo dokumentų ir CPD knygelių taikymo asmeninėms kelių transporto priemonėms priėmimo

text:
Svarbus teisinis pranešimas

|

31994D0110

Oficialusis leidinys L 056 , 26/02/1994 p. 0001 - 0002 specialusis leidimas suomių kalba: skyrius 2 tomas 11 p. 0043  specialusis leidimas švedų kalba: skyrius 2 tomas 11 p. 0043

		Tarybos sprendimas1993 m. gruodžio 16 d.dėl Asmeninių kelių transporto priemonių laikinojo įvežimo muitinės konvencijos sudarymo (1954 m.) ir Jungtinių Tautų 1993 m. liepos 2 d. rezoliucijos dėl laikinojo įvežimo dokumentų ir CPD knygelių taikymo asmeninėms kelių transporto priemonėms priėmimo(94/110/EB)EUROPOS SĄJUNGOS TARYBA,atsižvelgdama į Europos bendrijos steigimo sutartį, ypač į jos 113 straipsnį ir 228 straipsnio 2 dalį,atsižvelgdama į Komisijos pasiūlymą,kadangi Asmeninių kelių transporto priemonių laikinojo įvežimo muitinės konvencija, sudaryta remiant Jungtinių Tautų Organizacijai ir pasirašyta Niujorke 1954 m. birželio 4 d., nustato asmeninių kelių transporto priemonių laikinojo įvežimo į Bendrijos muitų teritorijas ir trečiąsias šalis sąlygas ir procedūras ir yra muitinės susitarimas, kuris galėtų padėti tarptautinei prekybai;kadangi pagal 34 straipsnio 1 bis dalį prie Konvencijos gali prisijungti regioninės ekonominės integracijos organizacijos;kadangi, be to, visos Bendrijos valstybės narės, išskyrus Graikiją, yra Konvencijos Susitariančiosios Šalys;kadangi, jei Bendrija taps Susitariančiąja Šalimi, ji privalo deponuoti prisijungimo dokumentą Jungtinių Tautų Organizacijos Generaliniam sekretoriui;kadangi dabartinės Bendrijos kelių transporto priemonių laikinojo įvežimo asmeniniam naudojimui nuostatos atitinka Konvencijos nuostatas, todėl Konvencijai nereikia taikyti jokių išlygų;kadangi tikslinga Konvenciją patvirtinti;kadangi būtų tikslinga tuo pat metu priimti 1993 m. liepos 2 d. Jungtinių Tautų rezoliuciją dėl laikinojo įvežimo dokumentų ir CPD knygelių taikymo asmeninėms kelių transporto priemonėms,NUSPRENDĖ:1 straipsnis1. Šiuo dokumentu Bendrijos vardu tvirtinama Asmeninių kelių transporto priemonių laikinojo įvežimo muitinės konvencija.Konvencijos tekstas pateiktas I priede.2. Remiantis šio sprendimo II priede nurodytomis sąlygomis, šiuo dokumentu Bendrija priima 1993 m. liepos 2 d. Jungtinių Tautų rezoliuciją dėl laikino įvežimo dokumentų ir CPD knygelių taikymo asmeninėms kelių transporto priemonėms.2 straipsnis1. Šiuo dokumentu Tarybos pirmininkas įgaliojamas paskirti asmenį Bendrijos vardu deponuoti prisijungimo prie Konvencijos dokumentą.2. Šis paskirtasis asmuo praneša Jungtinių Tautų Organizacijos Generaliniam sekretoriui, kad rezoliucija priimta.3. Šiuo dokumentu Komisija, pasitarusi su valstybėmis narėmis ir deponavusi 1 dalyje nurodytą prisijungimo dokumentą, įpareigojama perduoti Jungtinių Tautų Generaliniam sekretoriui informaciją, nurodytą Konvencijos 34 straipsnio 1 bis dalyje.Priimta Briuselyje, 1993 m. gruodžio 16 d.Tarybos varduPirmininkasR. Urbain--------------------------------------------------


title: 2015 m. lapkričio 30 d. Tarybos sprendimas (ES) 2015/2288 dėl valstybių narių mokėtinų finansinių įnašų Europos plėtros fondui finansuoti, įskaitant 2017 m. sumos viršutinę ribą, 2016 m. įnašo sumą, pirmąją 2016 m. įnašo dalį ir preliminarią neprivalomą tikėtinų metinių įnašų sumų 2018 m. ir 2019 m. prognozę

text:
9.12.2015

               LT

               Europos Sąjungos oficialusis leidinys

               L 323/8

         TARYBOS SPRENDIMAS (ES) 2015/2288
   2015 m. lapkričio 30 d.
   dėl valstybių narių mokėtinų finansinių įnašų Europos plėtros fondui finansuoti, įskaitant 2017 m. sumos viršutinę ribą, 2016 m. įnašo sumą, pirmąją 2016 m. įnašo dalį ir preliminarią neprivalomą tikėtinų metinių įnašų sumų 2018 m. ir 2019 m. prognozę
   EUROPOS SĄJUNGOS TARYBA,
   atsižvelgdama į Europos Sąjungos sutartį ir į Sutartį dėl Europos Sąjungos veikimo,
   atsižvelgdama į Taryboje posėdžiavusių Europos Sąjungos valstybių narių vyriausybių atstovų vidaus susitarimą dėl Europos Sąjungos pagalbos finansavimo pagal 2014–2020 m. daugiametę finansinę programą vadovaujantis AKR ir ES partnerystės susitarimu ir dėl finansinės paramos skyrimo užjūrio šalims ir teritorijoms, kurioms taikoma Sutarties dėl Europos Sąjungos veikimo ketvirtoji dalis (1) (toliau – Vidaus susitarimas), ypač į jo 7 straipsnį,
   atsižvelgdama į 2015 m. kovo 2 d. Tarybos reglamentą (ES) 2015/323 dėl 11-ajam Europos plėtros fondui taikomo finansinio reglamento (2) (toliau – 11-ajam EPF taikomas finansinis reglamentas), ypač į jo 21 straipsnio 2 dalį,
   atsižvelgdama į Europos Komisijos pasiūlymą,
   kadangi:

               (1)

               pagal 11-ajam EPF taikomo finansinio reglamento 21–24 straipsniuose nustatytą tvarką Komisija turi pateikti pasiūlymą, kuriame nurodoma valstybių narių 2017 m. įnašų metinės sumos viršutinė riba, 2016 m. įnašo suma, pirmosios 2016 m. įnašo dalies suma ir preliminari neprivaloma įnašų 2018 m. ir 2019 m. prognozė;

               (2)

               pagal 11-ajam EPF taikomo finansinio reglamento 52 straipsnį Europos investicijų bankas (toliau – EIB) atsiuntė Komisijai atnaujintus jo administruojamų priemonių įsipareigojimų ir mokėjimų įverčius;

               (3)

               11-ajam EPF taikomo finansinio reglamento 22 straipsnio 1 dalyje numatyta, kad reikalavimuose sumokėti įnašus pirmiausia paeiliui panaudojamos sumos, numatytos ankstesniems EPF. Todėl reikėtų pateikti reikalavimą sumokėti lėšas pagal 10-ąjį EPF;

               (4)

               2014 m. lapkričio 10 d. Taryba priėmė sprendimą, kuriuo nustatė, kad valstybių narių Komisijai ir EIB mokėtinų 2016 m. EPF įnašų metinės sumos viršutinė riba yra atitinkamai 3 350 000 000 EUR ir 250 000 000 EUR;

               (5)

               pagal Tarybos sprendimo 2013/759/ES (3) 1 straipsnio antrą pastraipą, įsigaliojus Vidaus susitarimui dėl 11-ojo EPF, atitinkamai turi būti sumažinamos valstybių narių įmokų, nurodytų vidaus susitarimų dėl 8-ojo, 9-ojo ir 10-ojo EPF 1 straipsnio 2 dalies a punkte, dalys. Atsižvelgiant į kiekvienos valstybės narės pasirinktą koregavimo metodą, sumažinimai turės poveikio 2015 m., 2016 m. ir 2017 m. valstybių narių įnašams,

         PRIĖMĖ ŠĮ SPRENDIMĄ:
   1 straipsnis
   Valstybių narių Komisijai ir EIB mokėtinų 2017 m. EPF įnašų metinės sumos viršutinė riba yra atitinkamai 3 850 000 000 EUR ir 150 000 000 EUR.
   2 straipsnis
   Valstybių narių 2016 m. EPF įnašų metinė suma yra 3 600 000 000 EUR. Ji padalijama taip – 3 450 000 000 EUR skiriama Komisijai ir 150 000 000 EUR – EIB.
   3 straipsnis
   Kiekvienos valstybės narės Komisijai ir EIB mokėtinos 2016 m. EPF įnašų pirmosios dalys nustatytos šio sprendimo priede.
   Tų įnašų mokėjimai gali būti koreguojami išskaičiuojant lėšas, skirtas pagal Sprendimą 2013/759/ES, laikantis kiekvienos valstybės narės Komisijai pateikto koregavimo plano, kuris pateiktas tvirtinant trečiąją 2015 m. įnašo dalį.
   4 straipsnis
   Preliminari tikėtinų metinių įnašų sumų prognozė yra tokia: 2018 m. – 4 150 000 000 EUR Komisijai ir 250 000 000 EUR EIB, o 2019 m. – 4 150 000 000 EUR Komisijai ir 300 000 000 EUR EIB.
   5 straipsnis
   Šis sprendimas įsigalioja jo priėmimo dieną.

      Priimta Briuselyje 2015 m. lapkričio 30 d.

            Tarybos vardu

            Pirmininkas

         É. SCHNEIDER

      (1)  OL L 210, 2013 8 6, p. 1.

      (2)  OL L 58, 2015 3 3, p. 17.

      (3)  2013 m. gruodžio 12 d. Tarybos sprendimas 2013/759/ES dėl EPF valdymo pereinamojo laikotarpio priemonių nuo 2014 m. sausio 1 d. iki įsigalios vidaus susitarimas dėl 11-ojo Europos plėtros fondo (OL L 335, 2013 12 14, p. 48).

      PRIEDAS

                  VALSTYBĖS NARĖS

                  10-asis EPF %

                  1-oji 2016 m. įnašo dalis

                  Mokėtina EIB 10-asis EPF

                  Mokėtina Komisijai 10-asis EPF

                  Iš viso

                  AUSTRIJA

                  2,41

                  0,00

                  42 175 000,00

                  42 175 000,00

                  BELGIJA

                  3,53

                  0,00

                  61 775 000,00

                  61 775 000,00

                  BULGARIJA

                  0,14

                  0,00

                  2 450 000,00

                  2 450 000,00

                  KIPRAS

                  0,09

                  0,00

                  1 575 000,00

                  1 575 000,00

                  ČEKIJA

                  0,51

                  0,00

                  8 925 000,00

                  8 925 000,00

                  DANIJA

                  2,00

                  0,00

                  35 000 000,00

                  35 000 000,00

                  ESTIJA

                  0,05

                  0,00

                  875 000,00

                  875 000,00

                  SUOMIJA

                  1,47

                  0,00

                  25 725 000,00

                  25 725 000,00

                  PRANCŪZIJA

                  19,55

                  0,00

                  342 125 000,00

                  342 125 000,00

                  VOKIETIJA

                  20,50

                  0,00

                  358 750 000,00

                  358 750 000,00

                  GRAIKIJA

                  1,47

                  0,00

                  25 725 000,00

                  25 725 000,00

                  VENGRIJA

                  0,55

                  0,00

                  9 625 000,00

                  9 625 000,00

                  AIRIJA

                  0,91

                  0,00

                  15 925 000,00

                  15 925 000,00

                  ITALIJA

                  12,86

                  0,00

                  225 050 000,00

                  225 050 000,00

                  LATVIJA

                  0,07

                  0,00

                  1 225 000,00

                  1 225 000,00

                  LIETUVA

                  0,12

                  0,00

                  2 100 000,00

                  2 100 000,00

                  LIUKSEMBURGAS

                  0,27

                  0,00

                  4 725 000,00

                  4 725 000,00

                  MALTA

                  0,03

                  0,00

                  525 000,00

                  525 000,00

                  NYDERLANDAI

                  4,85

                  0,00

                  84 875 000,00

                  84 875 000,00

                  LENKIJA

                  1,30

                  0,00

                  22 750 000,00

                  22 750 000,00

                  PORTUGALIJA

                  1,15

                  0,00

                  20 125 000,00

                  20 125 000,00

                  RUMUNIJA

                  0,37

                  0,00

                  6 475 000,00

                  6 475 000,00

                  SLOVAKIJA

                  0,21

                  0,00

                  3 675 000,00

                  3 675 000,00

                  SLOVĖNIJA

                  0,18

                  0,00

                  3 150 000,00

                  3 150 000,00

                  ISPANIJA

                  7,85

                  0,00

                  137 375 000,00

                  137 375 000,00

                  ŠVEDIJA

                  2,74

                  0,00

                  47 950 000,00

                  47 950 000,00

                  JUNGTINĖ KARALYSTĖ

                  14,82

                  0,00

                  259 350 000,00

                  259 350 000,00

                  Iš viso ES-27

                  100,00

                  0,00

                  1 750 000 000,00

                  1 750 000 000,00


title: 1989 m. balandžio 13 d. Tarybos sprendimas dėl pritarimo rezoliucijai Nr. 46 dėl konteinerių atitikties prekių gabenimo su muitinės plombomis standartams

text:
Svarbus teisinis pranešimas

|

31989D0285

Oficialusis leidinys L 111 , 22/04/1989 p. 0039 - 0040 specialusis leidimas suomių kalba: skyrius 2 tomas 7 p. 0033  specialusis leidimas švedų kalba: skyrius 2 tomas 7 p. 0033

		Tarybos sprendimas1989 m. balandžio 13 d.dėl pritarimo rezoliucijai Nr. 46 dėl konteinerių atitikties prekių gabenimo su muitinės plombomis standartams(89/285/EEB)EUROPOS BENDRIJŲ TARYBA,atsižvelgdama į Europos ekonominės bendrijos steigimo sutartį, ypač jos 113 straipsnį,atsižvelgdama į Komisijos pasiūlymą,kadangi 1987 m. lapkričio 20 d. Ekonomikos komisijos Europai (EKE) Ekspertų grupės muitinės klausimams, susijusiems su prekių gabenimu, priimtą rezoliuciją Nr. 46 sudaro priemonės, kurių paskirtis, iš vienos pusės, yra užtikrinti teisingą 1975 m. Muitinės konvencijos dėl tarptautinio prekių gabenimo su TIR knygelėmis (TIR konvencija) taikymą ir, iš kitos pusės, sudaryti sąlygas sukčiavimų prevencijai bei jų išaiškinimui, kai tokie sukčiavimai įvykdomi dėl konteinerių neatitikties prekių gabenimo su muitinės plombomis standartams;kadangi Bendrija gali pritarti minėtai rezoliucijai ir jos neatidėliotinam įsigaliojimui,NUSPRENDĖ:1 straipsnisBendrijos vardu pritariama rezoliucijai Nr. 46 dėl konteinerių atitikties prekių gabenimo su muitinės plombomis standartams ir neatidėliotinam jos įsigaliojimui.Rezoliucijos tekstas pridedamas prie šio sprendimo.2 straipsnisTarybos pirmininkas paskiria asmenį, kuris įgaliojamas pranešti Ekonomikos komisijos Europai Vykdančiajam sekretoriui apie Bendrijos pritarimą rezoliucijai Nr. 46 ir neatidėliotinam jos įsigaliojimui.Priimta Liuksemburge, 1989 m. balandžio 13 d.Tarybos varduPirmininkasP. Solbes--------------------------------------------------NUOLATINĘ KONTEINERIŲ ATITIKTĮ PREKIŲ GABENIMO SU MUITINĖS PLOMBOMIS STANDARTAMS U TIKRINANČIOS PRIEMONĖSREZOLIUCIJA Nr. 46priimta 1987 m. lapkričio 20 d. Ekspertų grupės muitinės klausimams, susijusiems su prekių gabenimuEKSPERTŲ GRUPĖ MUITINĖS KLAUSIMAMS, SUSIJUSIEMS SU PREKIŲ GABENIMU,atsižvelgdama į Muitinės konvencijos dėl tarptautinio prekių gabenimo su TIR knygelėmis (TIR konvencija, 1975) 13 ir 14 straipsnio ir jos 7 priedo nuostatas,atsižvelgdama į poreikį užtikrinti nuolatinę konteinerių atitiktį prekių gabenimo su muitinės plombomis standartams;REKOMENDUOJA TIR konvencijos (1975) Susitariančiosioms Šalims šias priemones, skirtas užtikrinti nuolatinę konteinerių atitiktį prekių gabenimo su muitinės plombomis standartams (TIR konvencijos (1975) 13 ir 14 straipsnis ir jos 7 priedas):1. Kai konteineris turi rimtų trūkumų ir todėl nebeatitinka standartų, kurie buvo patvirtinti jo gabenimui su muitinės plomba, muitinė turi informuoti už konteinerį atsakingą šalį ir suteikti jai galimybę atstatyti konteinerio būklę, kurios pagrindu buvo suteiktas leidimas, jei tai įmanoma atlikti greitai. Tinkamai suremontavus konteinerį, jis gali būti toliau gabenamas su muitinės plomba. Jei konteineris nėra tinkamai suremontuotas arba jei suinteresuota šalis pageidauja, kad konteineris būtų suremontuotas kitoje šalyje nei ta, kurioje buvo išduotas leidimas, muitinė turi arba:a) atsisakyti užplombuoti ir neišduoti leidimo gabenti, jei plomba yra laikoma būtina; arbab) išimti konteinerį iš apyvartos ir pasirūpinti, kad jo turinys būtų perkeltas į kitą transporto priemonę; arbac) leisti konteinerį gabenti toliau pagal atitinkamas procedūras, kurios nekeltų jokio kontrabandos, konteinerio turinio praradimo ar žalos jam padarymo pavojaus, o apie konteinerio trūkumus nurodyti tranzito dokumentuose.Muitinė turi nuimti plombos plokštelę, jei laikoma, jog tai yra būtina tinkamai suremontuoti konteinerį.2. Kai muitinė imasi priemonių nuimti plombos užrakto juostelę arba kai kelete konteinerių aptinkama rimtų trūkumų ir dėl jų konteineriai nebeatitinka standartų, kurie buvo taikomi išduodant leidimą juos gabenti su muitinės plomba, leidimą išdavusi valdžios institucija arba, jei tai tinkama, už leidimą atsakinga muitinės administracija turi būti atitinkamai informuojama. Pirmoji leidimą suteikusioji institucija turi būti pakviesta dalyvauti pakartotinėje leidimo išdavimo procedūroje, jei tai atliekama ne atitinkamos susitariančiosios šalies teritorijoje.Pastaba:konteineris pripažįstamas turinčiu rimtų trūkumų jei:a) įmanoma išimti arba įdėti daiktus pro užplombuotą konteinerio dalį, nepaliekant akivaizdžių žymių ar nesulaužant muitinės plombos;b) prie konteinerio negalima paprastai ir veiksmingai pritvirtinti muitinės plombų;c) konteineryje yra slaptų ertmių, kuriose galima paslėpti daiktus;d) ertmės, kuriose įmanoma laikyti daiktus, nėra lengvai prieinamos muitinės patikrinimui.PRAŠO susitariančiųjų šalių pranešti Ekonomikos komisijos Europai Vykdančiajam sekretoriui, jei įmanoma, iki 1988 m. liepos 1 d., ar jos pritaria šiai rezoliucijai;PRAŠO Vykdančiojo sekretoriaus išplatinti iš Vyriausybių gautus atsakymus.--------------------------------------------------


title: 2016 m. balandžio 28 d. Europos Centrinio Banko sprendimas (ES) 2016/811, kuriuo iš dalies keičiamas Sprendimas ECB/2014/34 dėl priemonių, susijusių su tikslinėmis ilgesnės trukmės refinansavimo operacijomis (ECB/2016/11)

text:
21.5.2016

                  LT

                  Europos Sąjungos oficialusis leidinys

                  L 132/129

            EUROPOS CENTRINIO BANKO SPRENDIMAS (ES) 2016/811
      2016 m. balandžio 28 d.
      kuriuo iš dalies keičiamas Sprendimas ECB/2014/34 dėl priemonių, susijusių su tikslinėmis ilgesnės trukmės refinansavimo operacijomis (ECB/2016/11)
      EUROPOS CENTRINIO BANKO VALDANČIOJI TARYBA,
      atsižvelgdama į Sutartį dėl Europos Sąjungos veikimo, ypač į jos 127 straipsnio 2 dalies pirmą įtrauką,
      atsižvelgdama į Europos centrinių bankų sistemos ir Europos Centrinio Banko statutą, ypač į jo 3 straipsnio 1 dalies pirmą įtrauką, 12 straipsnio 1 dalį, 18 straipsnio 1 dalies antrą įtrauką ir 34 straipsnio 1 dalies antrą įtrauką,
      atsižvelgdama į 2014 m. gruodžio 19 d. Europos Centrinio Banko gaires (ES) 2015/510 dėl Eurosistemos pinigų politikos sistemos įgyvendinimo (ECB/2014/60) (1),
      kadangi:

                  (1)

                  vadovaudamasi Gairių (ES) 2015/510 (ECB/2014/60) 1 straipsnio 4 dalimi, Valdančioji taryba gali bet kuriuo metu pakeisti Eurosistemos pinigų politikos operacijų įgyvendinimo priemones, reikalavimus, kriterijus ir procedūras;

                  (2)

                  2014 m. liepos 29 d. Valdančioji taryba, vykdydama jai suteiktus kainų stabilumo įgaliojimus ir imdamasi priemonių, skirtų pinigų politikos perdavimo mechanizmo veiklai gerinti remiant paskolas realiai ekonomikai, priėmė Sprendimą ECB/2014/34 (2). Šis sprendimas numatė dvejų metų laikotarpiu vykdyti tikslinių ilgesnės trukmės refinansavimo operacijų (TITRO) serijas;

                  (3)

                  2016 m. kovo 10 d. Valdančioji taryba, kad būtų sustiprinta ECB palanki pinigų politikos padėtis ir pinigų politikos perdavimas toliau skatinant bankų skolinimą realiai ekonomikai, nusprendė vykdyti keturių naujų tikslinių ilgesnės trukmės refinansavimo operacijų (TITRO-II) serijas. Šių TITRO-II sąlygos turi būti nustatytos atskirame sprendime. Tam, kad įstaigos galėtų grąžinti pagal TITRO pasiskolintas sumas ir skolintis pagal TITRO-II, Valdančioji taryba nusprendė 2016 m. birželio mėn. įvesti visoms likusioms TITRO papildomą savanorišką grąžinimo galimybę;

                  (4)

                  Valdančioji taryba taip pat nusprendė, kad dalyviams, kurie pateikė duomenis, reikalingus apskaičiuojant 2016 m. rugsėjo mėn. privalomą išankstinį grąžinimą, nebetaikomi atskaitomybės įsipareigojimai;

                  (5)

                  tam, kad kredito įstaigos turėtų pakankamai laiko operaciniams pasiruošimams pirmai TITRO-II, šis sprendimas turėtų įsigalioti nedelsiant;

                  (6)

                  todėl Sprendimas ECB/2014/34 turėtų būti atitinkamai iš dalies pakeistas,

            PRIĖMĖ ŠĮ SPRENDIMĄ:
      1 straipsnis
      Daliniai pakeitimai
      Sprendimas ECB/2014/34 iš dalies pakeičiamas taip:

                  1.

                  6 straipsnis pakeičiamas taip:
                  „6 straipsnis
                  Išankstinis grąžinimas
                  1.   Nepažeidžiant 2 dalies, praėjus 24 mėnesiams nuo kiekvienos TITRO, dalyviai gali pasirinktinai kas pusę metų prieš terminą nutraukti TITRO arba sumažinti jų sumas. Išankstinio grąžinimo dienos sutampa su Eurosistemos nustatytomis Eurosistemos pagrindinių refinansavimo operacijų atsiskaitymų dienomis.
                  2.   Dalyviai taip pat gali pasirinktinai prieš terminą nutraukti TITRO arba sumažinti jų sumas tą dieną, kuri sutampa su pirmos TITRO, atliktos pagal Europos Centrinio Banko sprendimo (ES) 2016/810 (ECB/2016/10) (*), atsiskaitymo diena. Pageidaudamas pasinaudoti išankstinio grąžinimo procedūra, likus ne mažiau kaip trims savaitėms iki tos pirmos išankstinio grąžinimo dienos, dalyvis praneša atitinkamam NCB apie savo ketinimą grąžinti pagal išankstinio grąžinimo procedūrą išankstinio grąžinimo dieną. Toks pranešimas tampa privalomas dalyviui likus trims savaitėms iki tame pranešime nurodytos išankstinio grąžinimo dienos. Siekiant išvengti abejonių, papildoma skolinimosi suma, kurią galima gauti 2016 m. birželio mėn. vykdomai TITRO ir kuri apskaičiuojama pagal 4 straipsnio 3 dalį, nustatoma remiantis sumomis, pasiskolintomis 2015 m. kovo mėn. vykdant TITRO, neatėmus jokios sumos, grąžintos pirmą išankstinio grąžinimo dieną.
                  3.   Visų kitų grąžinimo dienų atveju, pageidaudamas pasinaudoti išankstinio grąžinimo procedūra, likus ne mažiau kaip dviem savaitėms iki to išankstinio grąžinimo dienos, dalyvis praneša atitinkamam NCB apie savo ketinimą grąžinti pagal išankstinio grąžinimo procedūrą išankstinio grąžinimo dieną. Toks pranešimas tampa privalomas dalyviui likus dviem savaitėms iki tame pranešime nurodytos išankstinio grąžinimo dienos.
                  4.   Jei dalyvis iki grąžinimo dienos visiškai ar iš dalies neatsiskaito už pagal išankstinio grąžinimo procedūrą mokėtiną sumą, gali būti taikoma finansinė bauda. Taikytina finansinė bauda apskaičiuojama pagal Europos Centrinio Banko gairių (ES) 2015/510 (ECB/2014/60) (**) VII priedą ir atitinka finansinę baudą, taikomą už įsipareigojimų tinkamai užtikrinti įkaitu ir atsiskaityti už sumą, kuri kitai sandorio šaliai buvo paskirta vykdant grįžtamuosius sandorius pinigų politikos tikslais, nevykdymą. Finansinės baudos taikymas nedaro poveikio NCB teisei imtis priemonių, taikomų įsipareigojimų nevykdymo atveju, kaip nustatyta Gairių (ES) 2015/510 (ECB/2014/60) 166 straipsnyje.

                     (*)  2016 m. balandžio 28 d. Europos Centrinio Banko sprendimas (ES) 2016/810 dėl antros tikslinių ilgesnės trukmės refinansavimo operacijų serijos (ECB/2016/10) (OL L 132, 2016 5 21, p. 107)."

                     (**)  2014 m. gruodžio 19 d. Europos Centrinio Banko gairės (ES) 2015/510 dėl Eurosistemos pinigų politikos sistemos įgyvendinimo (ECB/2014/60) (OL L 91, 2015 4 2, p. 3).“;"

                  2.

                  7 straipsnio 1 ir 2 dalys pakeičiamos taip:
                  „1.   TITRO dalyviai, kurių kaupiamasis tinkamas grynasis skolinimas laikotarpiu nuo 2014 m. gegužės 1 d. iki 2016 m. balandžio 30 d. yra mažesnis už jiems 2016 m. balandžio 30 d. taikytiną ribą, privalės grąžinti visą savo pradinę ir papildomas TITRO pasiskolintas sumas 2016 m. rugsėjo 28 d., jei Eurosistema nenustato kitos datos. I priede pateikiami techniniai skaičiavimai.
                  2.   Jeigu dalyvio bendrai papildomai pasiskolinta suma TITRO, vykdytų nuo 2015 m. kovo mėn. iki 2016 m. birželio mėn. metu, viršija papildomą sumą, apskaičiuotą 2016 m. balandžio mėn., kaip paskirstymo ataskaitinį mėnesį, tuomet ši viršijanti papildomai pasiskolinta suma yra mokėtina 2016 m. rugsėjo 28 d., jei Eurosistema nenustato kitos datos. I priede pateikiami techniniai skaičiavimai.“;

                  3.

                  7 straipsnio 5 dalis pakeičiama taip:
                  „5.   Jei dalyvis iki grąžinimo dienos visiškai ar iš dalies neatsiskaito už pagal privalomo išankstinio grąžinimo procedūrą mokėtiną sumą, gali būti taikoma finansinė bauda. Taikytina finansinė bauda apskaičiuojama pagal Gairių (ES) 2015/10 (ECB/2014/60) VII priedą ir atitinka finansinę baudą, taikomą už įsipareigojimų tinkamai užtikrinti įkaitu ir atsiskaityti už sumą, kuri kitai sandorio šaliai buvo paskirta vykdant grįžtamuosius sandorius pinigų politikos tikslais, nevykdymą. Finansinės baudos taikymas nedaro poveikio NCB teisei imtis priemonių, taikomų įsipareigojimų nevykdymo atveju, kaip nustatyta Gairių (ES) 2015/510 (ECB/2014/60) 166 straipsnyje.“;

                  4.

                  8 straipsnio 4 dalis pakeičiama taip:
                  „4.   Jeigu įstaiga dalyvauja TITRO ir tol, kol ji turi negrąžintą kreditą TITRO, ji privalo teikti užpildytus duomenų atskaitomybės šablonus pagal 1 dalį kas ketvirtį iki tol, kol pateikiami visi duomenys, reikalingi pagrįsti privalomam grąžinimo įsipareigojimo įvykdymui pagal 7 straipsnį.“;

                  5.

                  8 straipsnio 8 dalis pakeičiama taip:
                  „8.   Kiekvienas TITRO dalyvis privalo kasmet patikrinti pagal 1 dalį pateiktų duomenų tikslumą, išskyrus atvejus, jei jis, vadovaudamasis 6 straipsnio 2 dalimi, grąžino visas pagal savo TITRO likusias sumas. Šį patikrinimą, kuris gali būti vykdomas metinio audito metu, gali vykdyti išorės auditorius. Užuot pasitelkę išorės auditorių, dalyviai gali parengti planus pasinaudoti lygiavertėmis Eurosistemos patvirtintomis priemonėmis. Dalyvio NCB informuojamas apie tokio patikrinimo rezultatus. TITRO grupės dalyvavimo atveju apie rezultatus pranešama TITRO grupės narių NCB. Dalyvio NCB prašymu išsamūs pagal šią dalį atlikto patikrinimo rezultatai pateikiami tam NCB ir, tais atvejais, kai dalyvauja grupė, vėliau pranešami grupės narių NCB.“

            2 straipsnis
      Įsigaliojimas
      Šis sprendimas įsigalioja 2016 m. gegužės 3 d.

         Priimta Frankfurte prie Maino 2016 m. balandžio 28 d.

               ECB Pirmininkas

            Mario DRAGHI

         (1)  OL L 91, 2015 4 2, p. 3.

         (2)  2014 m. liepos 29 d. Sprendimas ECB/2014/34 dėl priemonių, susijusių su tikslinėmis ilgesnės trukmės refinansavimo operacijomis (OL L 258, 2014 8 29, p. 11).


title: 2015 m. spalio 5 d. Tarybos sprendimas (ES) 2015/1791, kuriuo skiriamas Regionų komiteto Italijai atstovaujantis pakaitinis narys

text:
7.10.2015

               LT

               Europos Sąjungos oficialusis leidinys

               L 260/27

         TARYBOS SPRENDIMAS (ES) 2015/1791
   2015 m. spalio 5 d.
   kuriuo skiriamas Regionų komiteto Italijai atstovaujantis pakaitinis narys
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 305 straipsnį,
   atsižvelgdama į Italijos vyriausybės pasiūlymą,
   kadangi:

               (1)

               2015 m. sausio 26 d., vasario 5 d. ir birželio 23 d. Taryba priėmė sprendimus (ES) 2015/116 (1), (ES) 2015/190 (2) ir (ES) 2015/994 (3), kuriais skiriami Regionų komiteto nariai ir pakaitiniai nariai laikotarpiui nuo 2015 m. sausio 26 d. iki 2020 m. sausio 25 d.;

               (2)

               pasibaigus Onofrio INTRONA kadencijai tapo laisva Regionų komiteto pakaitinio nario vieta,

         PRIĖMĖ ŠĮ SPRENDIMĄ:
   1 straipsnis
   Likusiam kadencijos laikui iki 2020 m. sausio 25 d. Regionų komiteto pakaitiniu nariu skiriamas:

               —

               Roberto CIAMBETTI, Consigliere e Presidente del Consiglio regionale della Regione Veneto.

         2 straipsnis
   Šis sprendimas įsigalioja jo priėmimo dieną.

      Priimta Liuksemburge 2015 m. spalio 5 d.

            Tarybos vardu

            Pirmininkas

         N. SCHMIT

      (1)  OL L 20, 2015 1 27, p. 42.

      (2)  OL L 31, 2015 2 7, p. 25.

      (3)  OL L 159, 2015 6 25, p. 70.


title: 2016 m. gruodžio 12 d. Tarybos sprendimas (BUSP) 2016/2231, kuriuo iš dalies keičiamas Sprendimas 2010/788/BUSP dėl ribojamųjų priemonių Kongo Demokratinei Respublikai

text:
12.12.2016

               LT

               Europos Sąjungos oficialusis leidinys

               LI 336/7

         TARYBOS SPRENDIMAS (BUSP) 2016/2231
   2016 m. gruodžio 12 d.
   kuriuo iš dalies keičiamas Sprendimas 2010/788/BUSP dėl ribojamųjų priemonių Kongo Demokratinei Respublikai
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 29 straipsnį,
   atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
   kadangi:

               (1)

               2010 m. gruodžio 20 d. Taryba priėmė Sprendimą 2010/788/BUSP (1);

               (2)

               2016 m. spalio 17 d. Taryba priėmė išvadas, kuriose išreiškė didelį susirūpinimą dėl politinės padėties Kongo Demokratinėje Respublikoje (toliau – KDR). Visų pirma ji griežtai pasmerkė žiauraus smurto veiksmus, įvykdytus rugsėjo 19–20 d. Kinšasoje, pažymėdama, kad dėl tų veiksmų šalis atsidūrė dar didesnėje aklavietėje po to, kai per Konstitucijoje nustatytą terminą – iki 2016 m. gruodžio 20 d. – nebuvo paskelbti prezidento rinkimai;

               (3)

               Taryba pabrėžė, jog tam, kad būtų sudarytos palankios sąlygos dialogui ir rinkimų rengimui, KDR Vyriausybė turi aiškiai įsipareigoti užtikrinti pagarbą žmogaus teisėms ir teisinės valstybės principų laikymąsi ir turi visiškai liautis manipuliuoti teisingumo sistema. Ji taip pat paragino visus suinteresuotuosius subjektus nenaudoti smurto;

               (4)

               be to, Taryba nurodė, kad yra pasirengusi panaudoti visas turimas priemones, įskaitant ribojamąsias priemones, taikomas asmenims, kurie atsakingi už šiurkščius žmogaus teisių pažeidimus, kursto smurtą arba kurie kliudo išspręsti krizę visuotiniu sutarimu, taikiai bei gerbiant KDR žmonių siekį išrinkti savo atstovus;

               (5)

               todėl Sprendimas 2010/788/BUSP turėtų būti atitinkamai iš dalies pakeistas;

               (6)

               tam tikroms priemonėms įgyvendinti reikalingi tolesni Sąjungos veiksmai,

         PRIĖMĖ ŠĮ SPRENDIMĄ:
   1 straipsnis
   Sprendimas 2010/788/BUSP iš dalies keičiamas taip:

               1)

               3 straipsnis pakeičiamas taip:
               „3 straipsnis
               1.   4 straipsnio 1 dalyje ir 5 straipsnio 1 bei 2 dalyse numatytos ribojamosios priemonės taikomos Sankcijų komiteto į sąrašą įtrauktiems asmenims ir subjektams, dalyvaujantiems veiksmuose, kuriais pažeidžiama taika, stabilumas ar saugumas KDR, arba teikiantiems paramą tokiems veiksmams. Tokie veiksmai apima:

                           a)

                           veiksmus, kuriais pažeidžiamas ginklų embargas ir nesilaikoma susijusių priemonių, kaip nurodyta 1 straipsnyje;

                           b)

                           buvimą KDR veikiančių užsienio ginkluotų grupuočių politiniais ir kariniais vadovais, trukdančiais toms grupuotėms priklausančių kovotojų nusiginklavimui ir savanoriškai repatriacijai ar persikėlimui;

                           c)

                           buvimą Kongo karinių grupuočių politiniais ir kariniais vadovais, įskaitant tuos, kurie gauna paramą ne iš KDR, trukdančiais jų kovotojams dalyvauti nusiginklavimo, demobilizacijos ir reintegracijos procesuose;

                           d)

                           vaikų verbavimą dalyvauti ginkluotuose konfliktuose KDR ar jų naudojimą tokiuose ginkluotuose konfliktuose, pažeidžiant taikomą tarptautinę teisę;

                           e)

                           dalyvavimą planuojant veiksmus KDR, kuriais pažeidžiamos žmogaus teisės arba atitinkamai tarptautinė humanitarinė teisė, įskaitant prieš civilius nukreiptus veiksmus, įskaitant žudymą ir žalojimą, žaginimą ir kitokį seksualinį smurtą, grobimą, priverstinį perkėlimą ir išpuolius prieš mokyklas ir ligonines, vadovaujant šiems veiksmams arba juos vykdant;

                           f)

                           trukdymą naudotis humanitarine pagalba ar ją dalyti KDR;

                           g)

                           asmenų ar subjektų, įskaitant ginkluotas grupuotes ar nusikaltėlių tinklus, kurie dalyvauja destabilizavimo veikloje KDR neteisėtai naudodami gamtos išteklius, įskaitant auksą ar laukinės gyvūnijos bei augalijos išteklius ar laukinių gyvūnų bei augalų produktus, arba jais prekiaudami, rėmimą;

                           h)

                           veikimą į sąrašą įtraukto asmens ar subjekto vardu arba jo nurodymu, arba veikimą subjekto, kuris nuosavybės teise priklauso į sąrašą įtrauktam asmeniui ar subjektui arba kurį pastarasis kontroliuoja, vardu arba jo nurodymu;

                           i)

                           išpuolių prieš MONUSCO taikdarius arba Jungtinių Tautų personalą planavimą, vadovavimą šiems išpuoliams, jų rėmimą arba dalyvavimą juose;

                           j)

                           finansinės, materialinės arba technologinės paramos teikimą, arba prekių tiekimą ar paslaugų teikimą į sąrašą įtrauktam asmeniui ar subjektui.

                     Atitinkami asmenys ir subjektai, kuriems taikoma ši dalis, yra išvardyti I priede.
               2.   4 straipsnio 1 dalyje ir 5 straipsnio 1 bei 2 dalyse numatytos ribojamosios priemonės taikomos šiems asmenims ir subjektams:

                           a)

                           kliudantiems visuotiniu sutarimu ir taikiai rasti sprendimą siekiant surengti rinkimus KDR, be kita ko, smurto, represiniais veiksmais ar kurstant smurtą, arba kenkiant teisinei valstybei;

                           b)

                           dalyvaujantiems planuojant veiksmus KDR, kurie laikomi šiurkščiais žmogaus teisių pažeidimais, vadovaujant jiems arba juos vykdant;

                           c)

                           susijusiems su a ir b punktuose nurodytais asmenimis ir subjektais;

                     išvardytiems II priede pateiktame sąraše.“;

               2)

               4 straipsnis pakeičiamas taip:
               „4 straipsnis
               1.   Valstybės narės imasi priemonių, būtinų tam, kad būtų užkirstas kelias 3 straipsnyje nurodytų asmenų atvykimui į jų teritoriją arba vykimui per ją tranzitu.
               2.   1 dalimi valstybės narės neįpareigojamos neįleisti į savo teritoriją savo piliečių.
               3.   3 straipsnio 1 dalyje nurodytų asmenų atžvilgiu šio straipsnio 1 dalis netaikoma:

                           a)

                           kai Sankcijų komitetas iš anksto ir kiekvienu konkrečiu atveju nustato, kad toks atvykimas ar vykimas tranzitu yra pateisinamas dėl humanitarinio poreikio, įskaitant religines pareigas;

                           b)

                           kai Sankcijų komitetas padaro išvadą, kad taikant išimtį būtų prisidėta siekiant atitinkamų Jungtinių Tautų Saugumo Tarybos rezoliucijų tikslų, t. y. taikos bei nacionalinio susitaikymo KDR ir stabilumo regione;

                           c)

                           kai Sankcijų komitetas iš anksto ir atsižvelgdamas į kiekvieną konkretų atvejį leidžia tranzitu vykti asmenims, grįžtantiems į savo pilietybės valstybės teritoriją arba dalyvaujantiems veikloje, kuria siekiama patraukti baudžiamojon atsakomybėn rimtų žmogaus teisių ar tarptautinės humanitarinės teisės pažeidimų kaltininkus, arba

                           d)

                           kai toks atvykimas ar vykimas tranzitu yra būtini teismo proceso vykdymo tikslais.

                     Tais atvejais, kai pagal šią dalį valstybė narė leidžia Sankcijų komiteto į sąrašą įtrauktiems asmenims atvykti į jos teritoriją arba vykti per ją tranzitu, šis leidimas galioja tik tuo tikslu, kuriuo jis suteiktas, ir tik tiems asmenims, kuriems jis suteiktas.
               4.   3 straipsnio 2 dalyje nurodytų asmenų atžvilgiu šio straipsnio 1 dalis nedaro poveikio tiems atvejams, kai valstybė narė privalo laikytis įsipareigojimo pagal tarptautinę teisę, būtent:

                           a)

                           kaip tarptautinės tarpvyriausybinės organizacijos priimančioji šalis;

                           b)

                           kaip Jungtinių Tautų rengiamos ar globojamos tarptautinės konferencijos priimančioji šalis;

                           c)

                           pagal daugiašalį susitarimą dėl privilegijų ir imunitetų arba

                           d)

                           pagal 1929 m. Šventojo Sosto (Vatikano Miesto Valstybės) ir Italijos sudarytą Taikinimo sutartį (Laterano paktą).

                     5.   Laikoma, kad 4 dalis taikoma taip pat ir kai valstybė narė yra Europos saugumo ir bendradarbiavimo organizacijos (ESBO) priimančioji šalis.
               6.   Kai valstybė narė taiko išimtį pagal 4 ar 5 dalį, ji apie tai tinkamai informuoja Tarybą.
               7.   3 straipsnio 2 dalyje nurodytų asmenų atžvilgiu valstybės narės pagal šio straipsnio 1 dalį nustatytoms priemonėms gali taikyti išimtis, kai kelionė yra pateisinama dėl skubaus humanitarinio poreikio arba dėl dalyvavimo tarpvyriausybiniuose susitikimuose ir susitikimuose, kuriuos remia Europos Sąjunga arba kurių priimančioji šalis ji yra, arba kurių priimančioji šalis yra ESBO pirmininkaujanti valstybė narė, kuriuose vyksta politinis dialogas, kuriuo tiesiogiai propaguojami ribojamųjų priemonių politikos tikslai, įskaitant demokratiją, žmogaus teises ir teisinės valstybės principų laikymąsi KDR.
               8.   Valstybė narė, ketinanti taikyti 7 dalyje nurodytas išimtis, apie tai Tarybai praneša raštu. Laikoma, kad išimtį taikyti leidžiama, jeigu per dvi darbo dienas nuo pranešimo apie siūlomą taikyti išimtį gavimo viena ar daugiau Tarybos narių raštu nepareiškia prieštaravimo. Jei viena ar daugiau Tarybos narių pareiškia prieštaravimą, Taryba kvalifikuota balsų dauguma gali nuspręsti taikyti siūlomą išimtį.
               9.   Tais atvejais, kai pagal 4, 5, 6, 7 ar 8 dalį valstybė narė leidžia II priede išvardytiems asmenims atvykti į jos teritoriją arba vykti per ją tranzitu, leidimas galioja tik tuo tikslu, kuriuo jis suteiktas, ir tik tiems asmenims, kuriems jis tiesiogiai suteiktas.“;

               3)

               5 straipsnis pakeičiamas taip:
               „5 straipsnis
               1.   Įšaldomos visos lėšos, kitas finansinis turtas ir ekonominiai ištekliai, kurie nuosavybės teise priklauso 3 straipsnyje nurodytiems asmenims ar subjektams arba yra jų tiesiogiai ar netiesiogiai kontroliuojami, arba kuriuos turi subjektai, kurie nuosavybės teise priklauso tiems asmenims ar subjektams arba bet kokiems asmenims ar subjektams, veikiantiems jų vardu arba nurodymu, kaip nurodyta I ir II prieduose, arba yra tiesiogiai ar netiesiogiai kontroliuojami tokių asmenų ar subjektų.
               2.   1 dalyje nurodytiems asmenims ar subjektams arba jų naudai draudžiama leisti tiesiogiai ar netiesiogiai naudotis lėšomis, kitu finansiniu turtu ar ekonominiais ištekliais.
               3.   Valstybės narės gali išimties tvarka leisti netaikyti 1 ir 2 dalyse nurodytų priemonių 3 straipsnio 1 dalyje nurodytiems asmenims ir subjektams, kai lėšos, kitas finansinis turtas ir ekonominiai ištekliai:

                           a)

                           būtini pagrindinėms išlaidoms, įskaitant mokėjimus už maisto produktus, nuomą arba hipoteką, vaistus ir medicininį gydymą, mokesčius, draudimo įmokas ir mokesčius už komunalines paslaugas;

                           b)

                           skirti išimtinai pagrįstiems profesiniams mokesčiams sumokėti ir patirtoms išlaidoms, susijusioms su teisinių paslaugų teikimu, kompensuoti;

                           c)

                           skirti išimtinai mokesčių arba paslaugų mokesčių mokėjimui pagal nacionalinės teisės aktus už kasdienį įšaldytų lėšų arba kito finansinio turto ir ekonominių išteklių laikymą ar aptarnavimą;

                           d)

                           būtini ypatingoms išlaidoms padengti, atitinkamai valstybei narei apie tai pranešus Sankcijų komitetui ir gavus jo pritarimą; arba

                           e)

                           yra teismo, administracine ar arbitražo tvarka suvaržyti arba yra teismo, administracinio ar arbitražo sprendimo objektas; šiuo atveju lėšos, kitas finansinis turtas ir ekonominiai ištekliai gali būti naudojami to suvaržymo ar sprendimo vykdymui, su sąlyga, kad toks suvaržymas buvo nustatytas arba sprendimas buvo priimtas prieš Sankcijų komitetui įtraukiant atitinkamą asmenį ar subjektą į sąrašą ir nėra 3 straipsnyje nurodyto asmens ar subjekto naudai, atitinkamai valstybei narei apie tai pranešus Sankcijų komitetui.

                     4.   3 dalies a, b ir c punktuose nurodytos išimtys gali būti taikomos po to, kai atitinkama valstybė narė Sankcijų komitetui praneša apie savo ketinimą tam tikrais atvejais leisti naudotis tokiomis lėšomis, kitu finansiniu turtu ir ekonominiais ištekliais, o Sankcijų komitetas per keturias darbo dienas nuo tokio pranešimo nepriima neigiamo sprendimo.
               5.   3 straipsnio 2 dalyje nurodytų asmenų ir subjektų atžvilgiu valstybės narės kompetentinga institucija gali leisti nutraukti tam tikrų lėšų ar ekonominių išteklių įšaldymą arba leisti naudotis tam tikromis lėšomis ar ekonominiais ištekliais tokiomis sąlygomis, kurios, jos nuomone, yra tinkamos, nustačiusi, kad atitinkamos lėšos ar ekonominiai ištekliai yra:

                           a)

                           būtini asmenų bei subjektų ir tokių fizinių asmenų išlaikomų šeimos narių pagrindiniams poreikiams tenkinti, įskaitant mokėjimus už maisto produktus, nuomą ar hipoteką, vaistus ir medicininį gydymą, mokesčius, draudimo įmokas ir mokesčius už komunalines paslaugas;

                           b)

                           skirti išimtinai pagrįstiems profesiniams mokesčiams sumokėti ir patirtoms išlaidoms, susijusioms su teisinių paslaugų teikimu, kompensuoti;

                           c)

                           skirti išimtinai mokesčių arba paslaugų mokesčių mokėjimui už kasdienį įšaldytų lėšų arba ekonominių išteklių laikymą ar aptarnavimą, arba

                           d)

                           būtini ypatingoms išlaidoms padengti, jeigu ne vėliau kaip prieš dvi savaites iki leidimo suteikimo kompetentinga institucija praneša kitų valstybių narių kompetentingoms institucijoms ir Komisijai apie priežastis, dėl kurių, jos nuomone, turėtų būti suteiktas specialus leidimas.

                     Atitinkama valstybė narė informuoja kitas valstybes nares ir Komisiją apie pagal šią dalį suteiktus leidimus.
               6.   Nukrypstant nuo 1 ir 2 dalių, valstybės narės kompetentingos institucijos gali leisti nutraukti tam tikrų lėšų arba ekonominių išteklių įšaldymą II priede išvardytų asmenų ir subjektų atžvilgiu, jei laikomasi šių sąlygų:

                           a)

                           lėšoms arba ekonominiams ištekliams taikomas arbitražinis sprendimas, priimtas iki tos dienos, kurią asmuo arba subjektas buvo įtrauktas į II priede pateiktą sąrašą, arba Sąjungoje priimtas teisminės institucijos ar administracinis sprendimas, arba atitinkamoje valstybėje narėje vykdytinas teisminės institucijos sprendimas, priimtas iki arba po tos dienos;

                           b)

                           lėšos arba ekonominiai ištekliai bus naudojami tik reikalavimams, kurių vykdymas užtikrintas tokiu sprendimu arba kurie pripažinti teisėtais tokiu sprendimu, tenkinti, laikantis taikomais įstatymais ir kitais teisės aktais, kuriais reglamentuojamos tokius reikalavimus pateikiančių asmenų teisės, nustatytų ribų;

                           c)

                           sprendimas nėra I arba II priede išvardytų asmenų arba subjektų naudai ir

                           d)

                           sprendimo pripažinimas neprieštarauja atitinkamos valstybės narės viešajai tvarkai.

                     Atitinkama valstybė narė informuoja kitas valstybes nares ir Komisiją apie pagal šią dalį suteiktus leidimus.
               7.   II priede išvardytų asmenų ir subjektų atžvilgiu išimtys taip pat gali būti taikomos lėšoms ir ekonominiams ištekliams, kurie būtini humanitariniais tikslais, kaip antai teikiant pagalbą, įskaitant medicinos priemones ir maisto produktus, arba sudarant palankesnes sąlygas tokios pagalbos teikimui, arba perkeliant humanitarinius darbuotojus ir susijusią pagalbą, arba vykdant evakuaciją iš KDR.
               8.   1 ir 2 dalimis neužkertamas kelias tam, kad į II priede pateiktą sąrašą įtrauktas asmuo arba subjektas pervestų mokėtiną sumą pagal sutartį, sudarytą iki tokio asmens ar subjekto įtraukimo į tą sąrašą, su sąlyga, kad atitinkama valstybė narė yra nustačiusi, kad mokėjimo tiesiogiai ar netiesiogiai negauna į I arba II priede pateiktą sąrašą įtrauktas asmuo arba subjektas.
               9.   2 dalis netaikoma į įšaldytas sąskaitas pervedamoms:

                           a)

                           palūkanoms arba kitoms su tomis sąskaitomis susijusioms pajamoms;

                           b)

                           mokėjimams pagal sutartis, susitarimus ar įsipareigojimus, kurie buvo sudaryti arba atsirado iki tos dienos, kurią toms sąskaitoms pradėtos taikyti ribojamosios priemonės, arba

                           c)

                           mokėjimams 3 straipsnio 2 dalyje nurodytiems asmenims ir subjektams pagal teisminių institucijų, administracinius arba arbitražinius sprendimus, priimtus Sąjungoje arba vykdytinus atitinkamoje valstybėje narėje,

                     su sąlyga, kad visoms tokioms palūkanoms, kitoms pajamoms ir mokėjimams yra toliau taikoma 1 dalis.“;

               4)

               6 straipsnis pakeičiamas taip:
               „6 straipsnis
               1.   Taryba iš dalies keičia I priede pateiktą sąrašą remdamasi Jungtinių Tautų Saugumo Tarybos arba Sankcijų komiteto priimtais sprendimais.
               2.   Valstybės narės arba Sąjungos vyriausiojo įgaliotinio užsienio reikalams ir saugumo politikai pasiūlymu Taryba nustato II priede pateiktą sąrašą ir jį iš dalies keičia.“;

               5)

               7 straipsnis pakeičiamas taip:
               „7 straipsnis
               1.   Jeigu Jungtinių Tautų Saugumo Taryba arba Sankcijų komitetas įtraukia į sąrašą asmenį arba subjektą, Taryba įtraukia tokį asmenį arba subjektą į I priede pateiktą sąrašą. Taryba tiesiogiai, jei adresas žinomas, arba viešai paskelbdama pranešimą, atitinkamam asmeniui arba subjektui praneša savo sprendimą, įskaitant įtraukimo į sąrašą priežastis, taip suteikdama tokiam asmeniui arba subjektui galimybę pateikti pastabas.
               2.   Taryba tiesiogiai, jeigu adresas žinomas, arba viešai paskelbdama pranešimą, atitinkamam asmeniui arba subjektui praneša 6 straipsnio 2 dalyje nurodytą sprendimą, įskaitant įtraukimo į sąrašą priežastis, taip suteikdama tokiam asmeniui arba subjektui galimybę pateikti pastabas.
               3.   Jeigu pateikiamos pastabos arba pateikiama naujų esminių įrodymų, Taryba peržiūri savo sprendimą ir atitinkamai informuoja atitinkamą asmenį arba subjektą.“;

               6)

               8 straipsnis pakeičiamas taip:
               „8 straipsnis
               1.   I priede pateikiamos į sąrašą įtrauktų asmenų ir subjektų įtraukimo į sąrašą priežastys, kurias yra nurodę Jungtinių Tautų Saugumo Taryba arba Sankcijų komitetas.
               2.   I priede taip pat pateikiama Jungtinių Tautų Saugumo Tarybos arba Sankcijų komiteto suteikta informacija, jei jos turima, būtina atitinkamų asmenų arba subjektų tapatybei nustatyti. Apie asmenis gali būti pateikiama tokia informacija: vardas ir pavardė, įskaitant kitus vardus, gimimo data ir vieta, pilietybė, paso ir asmens tapatybės kortelės numeriai, lytis, adresas, jei žinomas, ir pareigos ar profesija. Apie subjektus gali būti pateikiama tokia informacija: pavadinimai, registracijos vieta ir data, registracijos numeris ir verslo vieta. I priede taip pat pateikiama Jungtinių Tautų Saugumo Tarybos arba Sankcijų komiteto atlikto įtraukimo į sąrašą data.
               3.   II priede nurodomos jame nurodytų asmenų ir subjektų įtraukimo į sąrašą priežastys.
               4.   Be to, II priede pateikiama informacija, jei jos turima, būtina atitinkamų asmenų arba subjektų tapatybei nustatyti. Apie fizinius asmenis gali būti pateikiama tokia informacija: vardas ir pavardė, įskaitant kitus vardus, gimimo data ir vieta, pilietybė, paso ir asmens tapatybės kortelės numeriai, lytis, adresas, jei žinomas, ir pareigos ar profesija. Apie subjektus gali būti pateikiama tokia informacija: pavadinimai, registracijos vieta ir data, registracijos numeris ir verslo vieta.“;

               7)

               9 straipsnis pakeičiamas taip:
               „9 straipsnis
               1.   Šis sprendimas prireikus peržiūrimas, iš dalies keičiamas arba panaikinamas, visų pirma atsižvelgiant į atitinkamus Jungtinių Tautų Saugumo Tarybos sprendimus.
               2.   3 straipsnio 2 dalyje nurodytos priemonės taikomos iki 2017 m. gruodžio 12 d. Jos prireikus atnaujinamos arba iš dalies keičiamos, jei Taryba mano, kad jų tikslai nebuvo pasiekti.“;

               8)

               Sprendimo 2010/788/BUSP priedas pervadinamas I priedu, o to priedo antraštės pakeičiamos taip: „a) 3 straipsnio 1 dalyje nurodytų asmenų sąrašas“ ir „b) 3 straipsnio 1 dalyje nurodytų subjektų sąrašas“.

         2 straipsnis
   Šis sprendimas įsigalioja jo paskelbimo Europos Sąjungos oficialiajame leidinyje dieną.

      Priimta Briuselyje 2016 m. gruodžio 12 d.

            Tarybos vardu

            Pirmininkė

         F. MOGHERINI

      (1)  2010 m. gruodžio 20 d. Tarybos sprendimas 2010/788/BUSP dėl ribojamųjų priemonių Kongo Demokratinei Respublikai, ir kuriuo panaikinama Bendroji pozicija 2008/369/BUSP (OL L 336, 2010 12 21, p. 30).

      PRIEDAS
      Papildoma šiuo priedu:

            „II PRIEDAS
            3 STRAIPSNIO 2 DALYJE NURODYTŲ ASMENŲ IR SUBJEKTŲ SĄRAŠAS
            A.   ASMENYS

                        Vardas, pavardė

                        Identifikuojamoji informacija

                        Įtraukimo į sąrašą priežastys

                        Įtraukimo į sąrašą data

                        1.

                        Ilunga Kampete

                        Dar žinomas kaip Gaston Hughes Ilunga Kampete; dar žinomas kaip Hugues Raston Ilunga Kampete.
                        Gimęs 1964 11 24 Lubumbašyje, karinio asmens tapatybės dokumento numeris: 1-64-86-22311-29. Pilietybė – KDR.

                        Eidamas Respublikos gvardijos (GR) vado pareigas Ilunga Kampete buvo atsakingas už vietoje dislokuotus GR vienetus, kurie dalyvavo neproporcingai naudojant jėgą ir vykdant smurtinę represiją 2016 m. rugsėjo mėn. Kinšasoje. Todėl eidamas šias pareigas Ilunga Kampete dalyvavo planuojant veiksmus KDR, kurie laikomi šiurkščiais žmogaus teisių pažeidimais, vadovaujant jiems arba juos vykdant.

                        2016 12 12

                        2.

                        Gabriel Amisi Kumba

                        Dar žinomas kaip Gabriel Amisi Nkumba; dar žinomas kaip „Tango Fort“; dar žinomas kaip „Tango Four“.
                        Gimęs 1964 5 28 Maleloje, karinio asmens tapatybės dokumento numeris: 1-64-87-77512-30. Pilietybė – KDR.

                        Kongo armijos (FARDC) 1-os gynybos zonos, kurios pajėgos dalyvavo neproporcingai naudojant jėgą ir vykdant smurtinę represiją 2016 m. rugsėjo mėn. Kinšasoje, vadas. Todėl eidamas šias pareigas Gabriel Amisi Kumba dalyvavo planuojant veiksmus KDR, kurie laikomi šiurkščiais žmogaus teisių pažeidimais, vadovaujant jiems arba juos vykdant.

                        2016 12 12

                        3.

                        Ferdinand Ilunga Luyoyo

                        Gimęs 1973 3 8 Lubumbašyje.
                        Paso numeris: Nr. OB0260335 (galioja nuo 2011 4 15 iki 2016 4 14). Pilietybė – KDR.

                        Eidamas Kongo nacionalinės policijos (PNC) riaušių malšinimo organizacijos Légion Nationale d'Intervention vado pareigas, Ferdinand Ilunga Luyoyo buvo atsakingas už tai, kad buvo neproporcingai naudojama jėga ir vykdoma smurtinė represija 2016 m. rugsėjo mėn. Kinšasoje. Todėl eidamas šias pareigas Ferdinand Ilunga Luyoyo dalyvavo planuojant veiksmus KDR, kurie laikomi šiurkščiais žmogaus teisių pažeidimais, vadovaujant jiems arba juos vykdant.

                        2016 12 12

                        4.

                        Celestin Kanyama

                        Dar žinomas kaip Kanyama Tshisiku Celestin; dar žinomas kaip Kanyama Celestin Cishiku Antoine, dar žinomas kaip Kanyama Cishiku Bilolo Célestin, dar žinomas kaip Esprit de mort.

                        Gimęs 1960 10 4 Kanangoje. Pilietybė – KDR. Paso numeris: OB0637580 (galioja nuo 2014 5 20 iki 2019 5 19).
                        Jam suteikta Šengeno viza Nr. 011518403, išduota 2016 7 2.

                        Eidamas Kinšasos policijos komisaro (PNC) pareigas, Celestin Kanyama buvo atsakingas už tai, kad buvo neproporcingai naudojama jėga ir vykdoma smurtinė represija 2016 m. rugsėjo mėn. Kinšasoje. Todėl eidamas šias pareigas Celestin Kanyama dalyvavo planuojant veiksmus KDR, kurie laikomi šiurkščiais žmogaus teisių pažeidimais, vadovaujant jiems arba juos vykdant.

                        2016 12 12

                        5.

                        John Numbi

                        Dar žinomas kaip John Numbi Banza Tambo; dar žinomas kaip John Numbi Banza Ntambo; dar žinomas kaip Tambo Numbi.
                        Gimęs 1962 8 16 Žadovilyje-Likasyje-Kolvezyje. Pilietybė – KDR.

                        Buvęs Kongo nacionalinės policijos (PNC) generalinis inspektorius John Numbi vis dar yra įtakingas asmuo, kuris visų pirma dalyvavo smurtinio bauginimo kampanijoje per 2016 m. kovo mėn. KDR keturiose buvusiose Katangos provincijose vykusius gubernatorių rinkimus, ir todėl yra atsakingas už kliudymą visuotiniu sutarimu ir taikiai rasti sprendimą siekiant surengti rinkimus KDR.

                        2016 12 12

                        6.

                        Roger Kibelisa

                        Dar žinomas kaip Roger Kibelisa Ngambaswi.
                        Pilietybė – KDR.

                        Eidamas Nacionalinės žvalgybos tarnybos (ANR) vidaus reikalų direktoriaus pareigas, Roger Kibelisa dalyvauja ANR tarnautojų vykdomoje bauginimo kampanijoje, nukreiptoje prieš opozicijos narius, įskaitant savavališkus areštus ir sulaikymą. Todėl Roger Kibelisa kenkė teisinei valstybei ir kliudė visuotiniu sutarimu ir taikiai rasti sprendimą siekiant surengti rinkimus KDR.

                        2016 12 12

                        7.

                        Delphin Kaimbi

                        Dar žinomas kaip Delphin Kahimbi Kasagwe; dar žinomas kaip Delphin Kayimbi Demba Kasangwe; dar žinomas kaip Delphin Kahimbi Kasangwe; dar žinomas kaip Delphin Kahimbi Demba Kasangwe; dar žinomas kaip Delphin Kasagwe Kahimbi.
                        Gimęs 1969 1 15 (arba 1969 7 15) Kiniezire/Gomoje. Pilietybė – KDR. Diplomatinio paso Nr. DB0006669 (galioja nuo 2013 11 13 iki 2018 11 12).

                        Karinės žvalgybos tarnybos (anksčiau – DEMIAP), kuri yra Nacionalinio operacijų centro (vadovavimo ir kontrolės struktūros, atsakingos už savavališkus areštus ir smurtinę represiją 2016 m. rugsėjo mėn. Kinšasoje) dalis, vadovas, kuris yra atsakingas už pajėgas, kurios dalyvavo bauginant ir vykdant savavališkus suėmimus, kuriais kliudoma visuotiniu sutarimu ir taikiai rasti sprendimą siekiant surengti rinkimus KDR.

                        2016 12 12

                  B.   SUBJEKTAI“.


title: 2010 m. rugpjūčio 10 d. Komisijos sprendimas dėl Europos pašto paslaugų reguliuotojų grupės įsteigimo  Tekstas svarbus EEE

text:
11.8.2010

               LT

               Europos Sąjungos oficialusis leidinys

               C 217/7

         KOMISIJOS SPRENDIMAS
   2010 m. rugpjūčio 10 d.
   dėl Europos pašto paslaugų reguliuotojų grupės įsteigimo
   (Tekstas svarbus EEE)
   2010/C 217/07
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   kadangi:

               (1)

               1997 m. gruodžio 15 d. Europos Parlamento ir Tarybos direktyvoje 97/67/EB dėl Bendrijos pašto paslaugų vidaus rinkos plėtros bendrųjų taisyklių ir paslaugų kokybės gerinimo nustatyta reguliavimo sistema, apimanti sąlygas, reglamentuojančias pašto paslaugų teikimą Europos Sąjungoje ir pašto paslaugų vidaus rinkos sukūrimą.

               (2)

               Pagal Direktyvą 97/67/EB valstybės narės turi paskirti vieną arba daugiau pašto sektoriaus nacionalinių reguliavimo institucijų, kurios vykdytų toje direktyvoje apibrėžtus reguliavimo uždavinius. Tos nacionalinės reguliavimo institucijos turėtų būti teisiškai atskirtos nuo valstybių narių pašto operatorių ir jų veikla turėtų būti nuo jų nepriklausoma. Valstybės narės, kurios pasiliko nuosavybės teisę į pašto paslaugų teikėjus ar jų kontrolę, taip pat turi užtikrinti, kad reguliavimo funkcijos būtų veiksmingai struktūriškai atskirtos nuo veiklos, susijusios su nuosavybe ar kontrole.

               (3)

               Nacionalinių reguliavimo institucijų atsakomybė ir uždaviniai skirtingose valstybėse narėse labai skiriasi.

               (4)

               Direktyva 97/67/EB suteikiama lankstumo tam tikrose srityse bendrąsias taisykles taikyti atsižvelgiant į nacionalines sąlygas. Siekiant sėkmingos pašto paslaugų vidaus rinkos plėtros būtina, kad atitinkamos taisyklės būtų nuosekliai taikomos visose valstybėse narėse.

               (5)

               Todėl būtina įsteigti grupę, kurią sudarytų nacionalinės reguliavimo institucijos pašto paslaugų srityje, ir apibrėžti jos uždavinius ir struktūrą.

               (6)

               Grupė turėtų būti institucija, kuri svarstytų klausimus, diskutuotų ir patartų Komisijai pašto paslaugų klausimais. Ji turėtų palengvinti valstybių narių nepriklausomų nacionalinių reguliavimo institucijų tarpusavio, taip pat šių institucijų ir Komisijos konsultavimąsi, koordinavimą ir bendradarbiavimą, siekiant konsoliduoti pašto paslaugų vidaus rinką ir užtikrinti nuoseklų Direktyvos 97/67/EB taikymą visose valstybėse narėse.

               (7)

               Reikėtų nustatyti grupės nariams taikomas informacijos atskleidimo taisykles, nepažeidžiant Komisijos saugumo taisyklių, išdėstytų Komisijos sprendimo 2001/844/EB, EAPB, Euratomas (1) priede.

               (8)

               Grupės narių asmens duomenys turėtų būti tvarkomi pagal 2000 m. gruodžio 18 d. Europos Parlamento ir Tarybos reglamentą (EB) Nr. 45/2001 dėl asmenų apsaugos Bendrijos institucijoms ir įstaigoms tvarkant asmens duomenis ir laisvo tokių duomenų judėjimo (2),

         PRIĖMĖ ŠĮ SPRENDIMĄ:
   1 straipsnis
   Dalykas
   Šiuo sprendimu įsteigiama Europos pašto paslaugų reguliuotojų grupė (toliau – grupė).
   2 straipsnis
   Uždaviniai
   Grupės uždaviniai yra šie:

               a)

               patarti ir padėti Komisijai konsoliduojant pašto paslaugų vidaus rinką;

               b)

               patarti ir padėti Komisijai pagal savo kompetenciją bet kokiu klausimu, susijusiu su pašto paslaugomis;

               c)

               patarti ir padėti Komisijai klausimais, susijusiais su pašto paslaugų vidaus rinkos plėtra ir pašto paslaugų reguliavimo sistemos nuosekliu taikymu visose valstybėse narėse;

               d)

               pritarus Komisijai, visapusiškai ir pradiniame ekspertų darbo etape atvirai ir skaidriai konsultuotis su rinkos dalyviais, vartotojais ir galutiniais vartotojais.

         3 straipsnis
   Narystė
   1.   Grupę sudaro pašto paslaugų srityje veikiančios nacionalinės reguliavimo institucijos. Šioms institucijoms, išvardytoms priede, atstovauja jų vadovai arba išimtiniais atvejais – kiti atstovai. Kiekvienai valstybei narei atstovauja vienas narys.
   2.   Nacionalinių institucijų pavadinimai skelbiami Komisijos ekspertų grupių registre.
   4 straipsnis
   Darbo tvarka
   1.   Grupė iš savo narių išrenka pirmininką. Pirmininkas šaukia grupės posėdžius pritarus Komisijai.
   2.   Komisijos tarnyboms pritarus, konkretiems klausimams nagrinėti gali būti sudaromi pogrupiai, kurių įgaliojimus nustato grupė.
   3.   Europos ekonominės erdvės (EEE) valstybių, kurios nėra ES valstybės narės, ir Europos Sąjungos šalių kandidačių pašto sektoriaus nepriklausomos nacionalinės reguliavimo institucijos turi stebėtojų statusą ir joms atstovaujama tinkamu lygmeniu. Komisijos atstovui pritarus, grupė taip pat gali ad hoc kviesti kitus ekspertus ir stebėtojus dalyvauti posėdžiuose.
   4.   Ekspertų grupių nariai ir jų atstovai, taip pat kviestiniai ekspertai ir stebėtojai laikosi sutartyse ir jų įgyvendinimo taisyklėse nustatytų profesinės paslapties saugojimo įpareigojimų, taip pat Komisijos sprendimo 2001/844/EB, EAPB, Euratomas priede išdėstytų Komisijos saugumo taisyklių dėl ES įslaptintos informacijos apsaugos. Jeigu šių įpareigojimų nesilaikoma, Komisija gali imtis visų atitinkamų priemonių.
   5.   Grupės ir jos pogrupių posėdžiai paprastai vyksta Komisijos patalpose laikantis jos nustatytos tvarkos ir tvarkaraščio. Komisija teikia sekretoriato paslaugas. Grupės ir pogrupių posėdžiuose gali dalyvauti kiti suinteresuotieji Komisijos pareigūnai.
   6.   Vadovaudamasi standartinėmis Komisijos priimtomis darbo tvarkos taisyklėmis, grupė priima savo darbo tvarkos taisykles (3).
   5 straipsnis
   Su posėdžiais susijusios išlaidos
   1.   Komisija, vadovaudamasi savo taisyklėmis dėl išorės ekspertų išlaidų kompensavimo, atlygina su grupės veikla susijusias narių, ekspertų ir stebėtojų kelionės ir, prireikus, pragyvenimo išlaidas.
   2.   Nariams, ekspertams ir stebėtojams už jų teikiamas paslaugas neatlyginama.
   3.   Su posėdžiais susijusios išlaidos atlyginamos neviršijant metinio biudžeto, kurį grupei skiria atsakingos Komisijos tarnybos.
   6 straipsnis
   Metinė ataskaita
   Grupė pateikia Komisijai savo veiklos metinę ataskaitą.
   7 straipsnis
   Taikymas
   1.   Šis sprendimas įsigalioja jo paskelbimo Europos Sąjungos oficialiajame leidinyje dieną.
   2.   Grupė savo pareigas vykdyti pradeda šio sprendimo įsigaliojimo dieną.

      Priimta Briuselyje 2010 m. rugpjūčio 10 d.

            Komisijos vardu

            Pirmininkas

         José Manuel BARROSO

      (1)  OL L 317, 2001 12 3, p. 1.

      (2)  OL L 8, 2001 1 12, p. 1.

      (3)  Žr. standartines darbo tvarkos taisykles – dokumento SEC(2005) 1004 III priedas.

      PRIEDAS

         Europos pašto paslaugų reguliuotojų grupės narių sąrašas

                  Valstybė

                  Nacionalinės reguliavimo institucijos

                  Belgique/België

                  Institut belge des services postaux et des télécommunications (IBPT)/Belgisch Instituut voor postdiensten en telecommunicatie (BIPT)

                  България/Bulgaria

                  Комисия за регулиране на съобщенията (КРС)/Communications Regulation Commission (CRC)

                  Česká republika

                  Český telekomunikační úřad (ČTÚ)

                  Danmark

                  Færdselsstyrelsen (FSTYR)

                  Deutschland

                  Bundesnetzagentur für Elektrizität, Gas, Telekommunikation, Post und Eisenbahnen (BNetzA)

                  Eesti

                  Sideamet (SIDEAMET)

                  Ελλάδα/Elláda

                  Εθνική Επιτροπή Τηλεπικοινωνιών και Ταχυδρομείων Hellenic/Telecommunications and Post Commission (EETT)

                  España

                  Commissión Nacional del Sector Postal (CNSP)

                  France

                  Autorité de régulation des communications électroniques et des postes (ARCEP)

                  Ireland

                  Commission for Communications Regulation (ComReg)

                  Κύπρος/Kypros

                  Γραφείο Επιτρόπου Ρυθμίσεως Ηλεκτρονικών Επικοινωνιών και Ταχυδρομείων (ΓΕΡΗΕΤ)/Office of the Commissioner of Electronic Communications and Postal Regulation (OCECPR)

                  Italia

                  Nepriklausoma nacionalinė reguliavimo institucija, kuri turi būti įsteigta pagal Legge 4 giugno 2010, n. 96, Disposizioni per l’adempimento di obblighi derivanti dall’appartenenza dell’Italia alle Comunita’ europee — Legge comunitaria 2009, (GU n. 146 del 25.6.2010 — Suppl. Ordinario n. 138) 37 straipsnio 2 dalies h punktą.

                  Latvija

                  Sabiedrisko pakalpojumu regulēšanas komisija (SPRK)

                  Lietuva

                  Ryšių reguliavimo tarnyba (RRT)

                  Luxembourg

                  Institut luxembourgeois de régulation (ILR)

                  Magyarország

                  Nemzeti Hírközlési Hatóság (NHH)

                  Malta

                  L-Awtorità ta’ Malta dwar il-Komunikazzjoni/Malta Communications Authority (MCA)

                  Nederland

                  Onafhankelijke Post en Telecommunicatie Autoriteit (OPTA)

                  Österreich

                  Rundfunk und Telekom Regulierungs-GmbH (RTR)

                  Polska

                  Urząd Komunikacji Elektronicznej (UKE)

                  Portugal

                  Autoridade Nacional de Comunicações (Anacom)

                  România

                  Autoritatea Naționala pentru Administrare si Reglementare in Comunicații (ANCOM)

                  Slovenija

                  Agencija za pošto in elektronske komunikacije Republike Slovenije (APEK)

                  Slovensko

                  Poštový regulačný úrad (PRU)

                  Suomi/Finland

                  Viestintävirasto/Kommunikationsverket (FICORA)

                  Sverige

                  Post- och telestyrelsen (PTS)

                  United Kingdom

                  Postal Services Commission (Postcomm)